
Actul a intrat in vigoare la data de 17 august 2005

    În temeiul art. 108 din Constituţia României, republicată, 
    Guvernul României adoptă prezenta hotărâre. 
   Art. 1. - Se aprobă Strategia pe termen scurt şi mediu pentru formare profesională continuă, 2005-2010, prevăzută în anexa care face parte integrantă din prezenta hotărâre. 

   Art. 2. - Ministerele şi celelalte autorităţi ale administraţiei publice centrale cu atribuţii în domeniu vor acţiona pentru realizarea prevederilor cuprinse în strategia prevăzută la art. 1. 

    PRIM-MINISTRU
CĂLIN POPESCU-TĂRICEANU 

    

	


    Bucureşti, 28 iulie 2005. 

    Nr. 875. 

   ANEXĂ *) 
    STRATEGIA
pe termen scurt şi mediu pentru formare profesională 
continuă, 2005-2010 

    __________ 

   *) Anexa este reprodusă în facsimil. 

    INTRODUCERE 

    Acest document stabileşte Strategia pe termen scurt şi mediu pentru FPC în România având în vedere îndeplinirea obiectivului strategic Lisabona: Uniunea Europeană să devină până în 2010 "cea mai competitivă şi dinamică economie bazată pe cunoaştere din lume, capabilă de o creştere economică durabilă, cu locuri de muncă mai bune şi mai multe şi o mai mare coeziune socială." În acest context, învăţarea pe tot parcursul vieţii ar trebui abordată ca o necesitate obiectivă impusă de tranziţia către o economie şi o societate bazate pe cunoaştere. 

    Strategia urmăreşte dezvoltarea unui sistem de formare profesională continuă, transparent şi flexibil, care să asigure creşterea ocupabilităţii, adaptabilităţii şi mobilităţii forţei de muncă şi care să răspundă nevoilor companiilor de forţă de muncă calificată. 

    Este important să investim în formarea profesională continuă. Transformările economice din ultimul timp şi noile oportunităţi apărute solicită din partea fiecărei persoane un efort de adaptare şi, în special, de construire a propriilor calificări pe baza "blocurilor" de cunoştinţe dobândite în momente de timp şi situaţii diferite. Educaţia şi formarea profesională, indiferent dacă se desfăşoară în cadrul unui sistem formal, la locul de muncă sau în mod informal, reprezintă pentru fiecare cheia evoluţiei în carieră şi a dezvoltării personale. 

    Strategia a fost elaborată având în vedere ţinta de la Lisabona - nivelul mediu de participare la procesul de învăţare pe tot parcursul vieţii să fie, până în 2010, de cel puţin 12,5% pentru populaţia adultă (grupa de vârstă 25-64 ani) - în concordanţă cu Programul de guvernare 2005-2008, care prevede ca obiectiv major al politicii educaţionale şi de formare profesională investiţia în capitalul uman ca fiind investiţia cea mai profitabilă pe termen lung. 

    Problema formării profesionale continue este importantă pentru susţinerea transformării forţei de muncă, fiind principalul instrument prin care aceasta se poate adapta la noi cerinţe, facilitând astfel mobilitatea între diferite sectoare de activitate. 

    Acumularea de cunoştinţe şi abilităţi permite îmbunătăţirea poziţiei pe piaţa muncii, ducând în acelaşi timp şi la creşterea productivităţii. Schimbările rapide în toate domeniile determină un spectru al nevoilor de noi competenţe mult mai dinamic. Investiţia în formare aduce beneficii atât persoanei cât şi întregii societăţi. 

    Orientarea către o societate bazată pe cunoaştere presupune investiţii în dezvoltarea resurselor umane cu scopul de a încuraja angajaţii să dobândească noi competenţe şi să accepte mobilitatea ocupaţională. În acelaşi timp, este important să se promoveze calitatea ofertei de formare şi să se asigure relevanţa acesteia în raport cu abilităţile, cunoştinţele şi nevoile persoanei. Altfel, există riscul demotivării participanţilor la formare precum şi al irosirii banilor şi timpului investit. 

    Se doreşte o schimbare a mentalităţii în ceea ce priveşte formarea profesională, în sensul creşterii gradului de conştientizare cu privire la importanţa învăţării continue, a gradului de motivare pentru lărgirea cunoştinţelor şi dezvoltarea competenţelor persoanelor. 

    În acest document subliniem direcţiile de acţiune pentru realizarea scopurilor propuse, unele adresându-se stimulării ofertei de formare iar altele cererii de formare. 

    În acest moment, în domeniul formării profesionale continue sunt implicate o diversitate de instituţii şi parteneri sociali, pentru viitor impunându-se dezvoltarea şi diversificarea parteneriatelor între organizaţiile patronale şi cele sindicale, asociaţiile profesionale, organizaţiile non-profit şi ale societăţii civile la toate nivelurile: local, regional, naţional şi european. 

   

CAPITOLUL 1
  CONTEXTUL EUROPEAN ŞI NAŢIONAL 

   1.1. Contextul european 

    Sistemele de educaţie şi formare profesională sunt în mijlocul schimbărilor şi tranziţiei către economia şi societatea bazată pe cunoaştere şi de aceea se impune adaptarea lor continuă. Memorandumul Comisiei Europene, privind învăţarea pe tot parcursul vieţii, adoptat în octombrie 2000, invită statele să identifice strategii coerente şi măsuri practice pentru dezvoltarea învăţării continue, mesajele cheie ale acestuia fiind: 

   - Noi competenţe de bază pentru toţi 

   - Realizarea unor investiţii superioare în resurse umane 

   - Încurajarea inovaţiei în predare şi învăţare 

   - Valorizarea învăţării 

   - Regândirea orientării şi consilierii 

   - Apropierea învăţării de domiciliu 

    Dezvoltarea sistemelor de educaţie şi de formare profesională iniţială şi continuă, subsecvente obiectivelor din Uniunea Europeană, are în vedere în mod specific priorităţile stabilite prin Declaraţia miniştrilor europeni ai educaţiei şi formării profesionale şi a Comisiei Europene, convenită în 29 şi 30 noiembrie 2002, cu privire la consolidarea cooperării europene în formare profesională - "Declaraţia de la Copenhaga" şi anume: dimensiunea europeană, transparenţă, informare şi consiliere, recunoaşterea competenţelor şi calificărilor, asigurarea calităţii în formare. 

    România a adoptat Strategia Europeană pentru Ocupare, revizuită, instrumentul esenţial de coordonare a priorităţilor din domeniul politicilor de ocupare la nivelul Uniunii Europene, politica în domeniul ocupării forţei de muncă fiind în concordanţă cu obiectivele şi liniile directoare ale acestei strategii. Obiectivele globale stabilite la nivel european sunt: atingerea unei rate generale de ocupare de 70% şi a ratei de ocupare în rândul femeilor de 60%, până în anul 2010. 

    Alte detalii sunt prevăzute în anexa nr. 1. 

   1.2. Contextul naţional 

    De la mijlocul anului 2000, în România, tendinţele macroeconomice s-au îmbunătăţit datorită încercărilor de reformă structurală, deschiderii economiei şi competiţiei de pe piaţă şi adoptării unor politici mai echilibrate şi mai adecvate. În anii următori, evoluţia ocupării va fi influenţată, pe de o parte, de fluxul de investiţii străine, care va genera noi locuri de muncă, iar pe de altă parte, de continuarea procesului de restructurare şi privatizare care va induce presiuni asupra ocupării. Şomajul structural rămâne cauza principală a unei tensiuni pe piaţa locurilor de muncă. 

    Piaţa muncii din România a suferit transformări semnificative în contextul procesului de tranziţie economică, manifestate în special prin reducerea populaţiei active şi a populaţiei ocupate, prin menţinerea la valori relativ constante a ratei şomajului şi prin creşterea şomajului de lungă durată, fiind afectată în mod deosebit de capacitatea limitată de creare a unor noi locuri de muncă. Procesul lent, dar continuu, de îmbătrânire demografică, a determinat o creştere a "presiunii" populaţiei vârstnice asupra populaţiei adulte - potenţial active şi implicit asupra unor importante sisteme din societate (sănătate, asistenţă socială, bugetul asigurărilor sociale). 

    Structura actuală a populaţiei ocupate după nivelul de instruire reflectă un deficit de persoane cu studii superioare, în aceste condiţii, chiar şi puţinele sectoare cu valoare adăugată ridicată din economia românească confruntându-se cu probleme în satisfacerea cererii de forţă de muncă calificată. Aceasta justifică necesitatea mutării accentului către investiţia în învăţământul profesional şi, mai ales, în formarea profesională continuă. 

    Stabilirea obiectivelor României în Strategia Naţională pentru Ocuparea Forţei de Muncă 2004-2010, aprobată prin Hotărârea Guvernului nr. 1.386/2004, s-a făcut pe baza celor trei mari obiective strategice interdependente ale Strategiei Europene de Ocupare revizuite: ocupare deplină, calitatea şi productivitatea muncii, coeziune şi incluziune socială. 

    În contextul documentelor strategice naţionale şi în conformitate cu Strategia Europeană de Ocupare, priorităţile viitoare ale politicii de ocupare a forţei de muncă sunt: 

   • Promovarea adaptabilităţii forţei de muncă, a învăţării pe parcursul întregii vieţi şi a formării profesionale continue; 

   • Combaterea efectelor şomajului structural, rezultantă a procesului de restructurare al economiei; 

   • Promovarea coeziunii şi incluziunii sociale. 

    România a elaborat şi implementează Planul Naţional de Acţiune pentru Ocuparea Forţei de Muncă 2004-2005, care prevede măsuri şi acţiuni corespunzătoare precum şi responsabilităţile instituţionale aferente acestora. 

    Guvernul României şi Comisia Europeană au semnat, la data de 28 octombrie 2002, Documentul Comun de Evaluare a politicilor de ocupare a forţei de muncă (JAP), ce prezintă un set agreat de obiective privind ocuparea forţei de muncă şi piaţa muncii, necesar pentru promovarea transformării pieţei muncii în România astfel încât aceasta să fie capabilă de a implementa Strategia Europeană de Ocupare şi de a o pregăti pentru aderarea la UE. 

    Alte detalii sunt prevăzute în anexa nr. 2. 

   1.3. Învăţământul tehnic şi profesional 

    Sistemul de formare profesională iniţială din România este structurat pe două filiere principale: tehnologică şi profesională. Absolvirea liceului pe oricare din cele două rute oferă atât şansa angajării pe baza competenţelor certificate cât şi pe cea a continuării studiilor în învăţământul superior (cu condiţia trecerii examenului de bacalaureat) pentru obţinerea nivelurilor 4 şi 5 de calificare sau (necondiţionat de examenul de bacalaureat) în învăţământul postliceal pentru o calificare de nivel 3 mai specializată. 

    Dificultăţile înregistrate în organizarea învăţământului profesional şi tehnic ţin atât de diferenţele economice între zonele rurale şi cele urbane, cât şi de lipsa dotărilor cu echipamente didactice în şcolile din localităţile mici şi mijlocii precum şi parteneriatele limitate între şcoală şi întreprindere. 

    În anul 2002 a fost reactualizată Strategia Dezvoltării Învăţământului Preuniversitar pentru perioada 2001-2010, care defineşte priorităţile strategice pentru politicile MEdC, pentru a căror implementare este prevăzut un set de programe şi de proiecte. 

    Pentru viitor se constată nevoia implementării de măsuri vizând creşterea calităţii ÎPT, asigurarea accesului la formarea profesională pe parcursul întregii vieţi şi promovării transparenţei formării profesionale iniţiale, implicării sistemului TVET pentru transpunerea în practică, începând din şcoală şi continuând cu adulţii, a conceptului învăţării pe tot parcursul vieţii. 

    Alte detalii sunt prevăzute în anexa nr. 3. 

   CAPITOLUL 2
  CADRUL ACTUAL AL ORGANIZĂRII ŞI FUNCŢIONĂRII FORMĂRII
PROFESIONALE CONTINUE 

    În Foaia de parcurs pentru integrarea României în UE (noiembrie 2002) au fost făcute recomandări pentru dezvoltarea, pe termen mediu, a unui sistem structurat de formare profesională, mai ales de formare profesională continuă, pentru a sprijini îmbunătăţirea calităţii forţei de muncă şi adaptarea ei la noile cerinţe ale pieţei muncii în schimbare, pentru a sprijini dezvoltarea economică şi modernizarea societăţii. Cu toate acestea, până acum nu putem vorbi despre un cadru legal coerent care să reglementeze sistemul de calificări, aplicat atât în formarea profesională iniţială, cât şi în cea continuă. 

    Raportul periodic asupra progreselor înregistrate de România în vederea aderării la Uniunea Europeană - 2004 face o evaluare pozitivă a reformei sistemului de formare profesională care reflectă schimbările importante referitoare la integrarea formării profesionale iniţiale cu cea continuă şi la implicarea partenerilor sociali. Cu toate acestea, Raportul subliniază că accesul la educaţie şi formare profesională continuă rămâne o problemă importantă de rezolvat în viitor pentru integrarea României în Uniunea Europeană. 

   2.1. Situaţia actuală 

   2.1.1. Cadrul legal 

    În ultimii ani, în România s-a acţionat pentru elaborarea cadrului normativ de reglementare privind formarea profesională continuă1). 

    ___________ 

   1) Ordonanţa Guvernului nr. 102/1998 privind organizarea şi funcţionarea sistemului de educaţie permanentă prin instituţiile educaţionale, publicată în Monitorul Oficial al României, Partea I, nr. 321 din 28 august 1998, aprobată cu modificări prin Legea nr. 133/2000. 

    Ordonanţa Guvernului nr. 129/2000 privind formarea profesională a adulţilor, republicată în Monitorul Oficial al României, Partea I, nr. 711 din 30 septembrie 2002, cu modificările şi completările ulterioare şi actele normative de aplicare a acesteia. 

    Ministerul Muncii, Solidarităţii Sociale şi Familiei împreună cu Ministerul Educaţiei şi Cercetării, Agenţia Naţională pentru Ocuparea Forţei de Muncă şi Consiliul Naţional de Formare Profesională a Adulţilor au definitivat cadrul legislativ pentru formarea profesională a adulţilor, fiind adoptate acte normative prin care au fost aprobate: 

   • Metodologia de autorizare a furnizorilor de formare profesională a adulţilor; 

   • Metodologia certificării formării profesionale a adulţilor; 

   • Nomenclatorul calificărilor pentru care se pot organiza programe finalizate cu certificate de calificare; 

   • Procedura de evaluare şi certificare a competenţelor profesionale obţinute pe alte căi decât cele formale, care reglementează evaluarea şi certificarea competenţelor dobândite pe cale non formală şi informală. 

    Elaborarea acestor acte normative s-a bazat pe experienţa acumulată din implementarea unor proiecte cu asistenţă tehnică internaţională, cum ar fi: proiectele Phare de reformă a învăţământului profesional şi tehnic, proiectele Băncii Mondiale pentru elaborarea standardelor ocupaţionale, informare şi consiliere privind cariera, înfiinţarea centrelor regionale de formare profesională, consolidarea CNFPA, proiecte bilaterale pentru asigurarea calităţii în formarea profesională continuă etc. 

    Ministerul Muncii, Solidarităţii Sociale şi Familiei implementează în momentul de faţă Proiectul Phare RO 02/IB/SO/03 "Susţinere pentru Ministerul Muncii, Solidarităţii Sociale şi Familiei pentru formarea profesională continuă" în vederea elaborării politicii naţionale pentru formarea profesională continuă, îmbunătăţirii cadrului instituţional şi legal necesar, care să asigure o înaltă calitate şi furnizare eficientă a formării profesionale continue, promovarea parteneriatului cu furnizorii de formare, sectorul privat şi partenerii sociali. 

    Pentru a facilita accesul la programele de formare profesională organizate de Agenţia Naţională pentru Ocuparea Forţei de Muncă şi pentru a creşte participarea la formarea profesională, Legea nr. 76/2002 privind sistemul asigurărilor pentru şomaj şi stimularea ocupării forţei de muncă, a fost modificată şi completată ulterior, lărgind categoriile de persoane care pot beneficia de sprijin financiar pentru formarea lor profesională. 

    Legea nr. 53/2003 Codul muncii, cu modificările şi completările ulterioare, stipulează obligaţia angajatorului de a asigura accesul periodic al angajaţilor la formare profesională. 

    Angajatorii trebuie să elaboreze anual planuri de formare profesională cu consultarea sindicatelor sau, după caz, cu reprezentanţii angajaţilor. Programul de formare profesională este parte integrantă a contractului colectiv de muncă. Cu toate acestea, reglementările din Codul Muncii cu privire la FPC nu au devenit o practică curentă a angajatorilor. 

    Pentru a facilita accesul tinerilor la formare profesională continuă s-a elaborat proiectul de lege privind ucenicia la locul de muncă. 

   2.1.2. Responsabilităţi instituţionale 

    Ministerul Muncii, Solidarităţii Sociale şi Familiei în colaborare cu ministerele şi instituţiile relevante elaborează politicile şi strategiile în domeniul formării profesionale continue. Ministerul Educaţiei şi Cercetării şi Ministerul Muncii, Solidarităţii Sociale şi Familiei asigură ca învăţământul profesional iniţial şi formarea profesională iniţială să fie în concordanţă cu nevoile pieţei muncii şi formarea profesională iniţială să fie articulată cu cea continuă. Agenţia Naţională pentru Ocuparea Forţei de Muncă implementează şi finanţează din bugetul asigurărilor pentru şomaj măsurile active pentru stimularea ocupării forţei de muncă, inclusiv cele de consiliere, orientare şi formare profesională. 

    Programele de formare profesională sunt organizate de agenţiile judeţene de ocupare a forţei de muncă prin propriile centre de formare profesională, centrele regionale de formare profesională a adulţilor şi prin furnizorii de formare profesională, autorizaţi în condiţiile legii. Centrele de formare profesională ale agenţiilor de ocupare şi centrele regionale de formare profesională pentru adulţi sunt deschise în principal persoanelor aflate în căutarea unui loc de muncă, dar şi angajaţilor sau persoanelor fizice interesate. 

    Un rol important revine Consiliului Naţional pentru Formarea Profesională a Adulţilor (CNFPA), un organism tripartit format din reprezentanţi ai Guvernului, patronatelor şi sindicatelor cu rol consultativ în elaborarea politicilor şi a strategiilor pentru formarea profesională a adulţilor. Începând din 2003, CNFPA are şi un rol decizional în asigurarea calităţii sistemului de formare profesională şi de evaluare de competenţe. 

    CNFPA a încorporat prin lege, în structura sa, un alt organism tripartit, şi anume Consiliul pentru Standarde Ocupaţionale şi Acreditare (COSA). 

    Ca urmare a Memorandumului aprobat în iunie 2004 prin decizie a Primului Ministru, a fost modificată Legea nr. 132/1999 privind înfiinţarea, organizarea şi funcţionarea Consiliului Naţional de Formare Profesională a Adulţilor, cu modificările şi completările ulterioare, atribuindu-se acestei instituţii rolul de Autoritate Naţională pentru Calificări cu scopul de a crea un sistem transparent de calificări în formarea profesională. Este necesar să avem o evoluţie coerentă a actualului sistem de formare profesională iniţială şi continuă din perspectiva învăţării pe tot parcursul vieţii, cu participarea deplină a partenerilor sociali, prin acordurile de parteneriat sectorial. 

    Furnizorii de formare profesională, de stat sau privaţi, au rolul de a organiza, implementa şi evalua programele de formare profesională care trebuie să răspundă nevoilor de competenţe ale companiilor şi ale persoanelor. 

    Partenerilor sociali, respectiv organizaţiilor patronale şi sindicale le revin o serie de sarcini şi responsabilităţi, în formarea profesională continuă. Rolul lor este la fel de important atât la nivel naţional, cât şi sectorial şi de unitate economică. Implicarea din ce în ce mai puternică a partenerilor sociali a impulsionat modificarea şi adaptarea cadrului legislativ şi schimbarea priorităţilor în FPC. 

   2.1.3. Parteneriatul social în FPC 

    Provocările de pe piaţa muncii cer o abordare mai cuprinzătoare a politicilor de ocupare şi formare profesională din perspectiva promovării dezvoltării resurselor umane şi participării la formarea profesională continuă. Această abordare a fost deja adoptată în Planul Naţional de Acţiune pentru Ocuparea Forţei de Muncă. 

    Dezvoltarea FPC presupune şi o implicare mai activă precum şi un angajament din partea întreprinderilor şi a partenerilor sociali. 

    În România au fost înfiinţate mai multe structuri de dialog social. Aria lor de cuprindere a fost formarea profesională iniţială sau continuă. Unele dintre ele au un rol consultativ, în timp ce altele pot lua decizii. Dezvoltarea Cadrului Naţional al Calificărilor subliniază nevoia imperioasă de dezvoltare a dialogului social la nivel sectorial de activitate. În această privinţă, Consiliul Naţional pentru Formarea Profesională a Adulţilor (care a preluat rolul de Autoritate Naţională pentru Calificări) a înfiinţat comitete sectoriale în construcţii, turism, TIC, industria textilă, industria alimentară şi în industria constructoare de maşini. 

    Promovarea dialogului social în formarea profesională a adulţilor a marcat un moment important odată cu înfiinţarea în 1999 a Consiliului Naţional pentru Formarea Profesională a Adulţilor. 

    Comisiile de autorizare a furnizorilor de formare profesională la nivel judeţean şi al Municipiului Bucureşti înfiinţate prin hotărârea CNFPA, sunt tot structuri tripartite. Aceste comisii pot lua decizii numai în prezenţa reprezentanţilor organizaţiilor sindicale şi patronale. 

    Construirea parteneriatelor largi, cu includerea tuturor factorilor implicaţi, în special a partenerilor sociali, este considerată o premisă esenţială pentru dezvoltarea FPC. 

    Delegarea deciziilor către partenerii sociali şi asumarea responsabilităţilor de către aceştia în FPC, sunt importante pentru a dezvolta un sistem funcţional de FPC. Înfiinţarea comitetelor sectoriale, dezvoltarea şi implementarea instrumentelor de lucru vor conduce la dobândirea de competenţe şi calificări recunoscute la nivel naţional, orientate spre cerere şi spre asigurarea calităţii, asigurând influenţa puternică a partenerilor sociali în managementul FPC. 

    Ca Autoritate Naţională pentru Calificări, CNFPA sprijină înfiinţarea comitetelor sectoriale şi coordonează activitatea acestora. 

    Rolul principal al comitetelor sectoriale este să definească şi să valideze calificările la nivel sectorial, inclusiv validarea calificărilor propuse de alte instituţii. 

    Comitetele sectoriale sunt structuri indispensabile pentru desfăşurarea unui set de activităţi comune în formarea profesională iniţială şi continuă: identificarea nevoilor de competenţe, elaborarea standardelor ocupaţionale, realizarea Registrului Naţional al Calificărilor, elaborarea programelor cadru de formare profesională, furnizarea de metodologii comune pentru certificarea calificărilor şi a competenţelor şi elaborarea principiilor şi mecanismelor comune de asigurare a calităţii în formarea profesională. 

    Pot fi amintite câteva iniţiative ale partenerilor sociali care constituie exemple de bune practici: 

   • Prin proiectul MATRA "Acorduri semnificative" sindicatele din construcţii de maşini afiliate la CNSLR-FRĂŢIA şi BNS, împreună cu patronatele din aceeaşi ramură înfiinţează centre de expertiză în formare profesională cu conducere bipartită, pentru început în sectoarele pilot naval şi aeronautic; 

   • Casa Socială a Constructorilor (CASOC), organizaţie non-profit, funcţionează şi este finanţată în sistem bipartit, sindicate şi patronate din ramura construcţii şi materiale de construcţii, oferind formare profesională salariaţilor din aceste sectoare, prin "Casa de Meserii"; 

   • Fundaţia Şcoala Portuară din Constanţa a fost înfiinţată ca urmare a colaborării dintre Federaţia Naţională a Sindicatelor Portuare din România şi Sindicatul Docherilor din Danemarca. Iniţial, a beneficiat de susţinere din partea Guvernului Danez, iar, în prezent, reprezintă un exemplu de cooperare între organizaţiile sindicale şi patronale de ramură pentru formarea profesională a lucrătorilor portuari; 

   • Proiectul ETF "Sprijin pentru implicarea activă a partenerilor sociali cu scopul întăririi comitetelor sectoriale" contribuie la pregătirea profesională a membrilor comitetelor sectoriale din domeniul construcţiilor de maşini şi al industriei alimentare şi stimulează activitatea celor două comitete în jurul problematicii calificărilor sectoriale. 

   2.1.4. Informare, consiliere şi orientare profesională 

    Activităţile de informare, consiliere şi orientare profesională includ servicii furnizate pentru persoane de toate vârstele în orice moment al vieţii acestora, cu scopul de a le asista în alegerea celor mai bune oportunităţi de educaţie, formare sau ocupare, şi de a le sprijini în propria dezvoltare personală şi profesională. În acelaşi timp, include servicii pentru persoanele care nu au intrat încă pe piaţa muncii, pentru cei care caută un loc de muncă sau pentru persoanele angajate care doresc să se reorienteze către o altă profesie/ocupaţie sau să se specializeze într-un anumit domeniu. 

    În momentul de faţă, Agenţia Naţională pentru Ocuparea Forţei de Muncă are propria sa reţea de centre de informare şi consiliere privind cariera (aprox. 100), create în toate agenţiile judeţene pentru ocuparea forţei de muncă, dotate cu echipament, materiale şi produse specifice. 

    La sfârşitul anului 2002 a fost semnat un Protocol între MMSSF/ANOFM şi MEdC pentru implementarea, în reţelele de centre de consiliere, a unui nou program de consiliere: "De la şcoală la muncă şi carieră". În cadrul acestui program, tinerii care absolvesc o formă de învăţământ preuniversitar pot beneficia de informaţii şi servicii de consiliere în carieră pe baza unui plan individual de consiliere. 

    În conformitate cu legea, Agenţia Naţională pentru Ocuparea Forţei de Muncă, prin reţeaua ei de centre specializate, oferă servicii de informare, consiliere şi orientare în carieră, gratuit, tuturor persoanelor aflate în căutarea unui loc de muncă înregistrate la Agenţia Naţională pentru Ocuparea Forţei de Muncă (şomeri indemnizaţi şi neindemnizaţi, absolvenţi ai unei forme de învăţământ, persoane cu dizabilităţi, alte persoane care au un loc de muncă dar, din diferite motive, doresc schimbarea acestuia). 

    În agenţiile de ocupare, activitatea de consiliere este efectuată în conformitate cu o procedură standard aplicată la nivel naţional, care defineşte: scopul activităţii, tipul de servicii oferite, principiile aflate la baza exercitării activităţii de consiliere profesională, rezultatele urmărite, locaţia şi echipamentele necesare, personalul implicat în activitate şi modul de lucru. 

    Atunci când cererea de servicii de consiliere este prea mare, iar agenţiile de ocupare nu au capacitatea de a acoperi această cerere cu personalul existent se pot încheia contracte cu furnizori privaţi de servicii de consiliere, acreditaţi conform legii (Hotărârea Guvernului nr. 277/2002 privind aprobarea Criteriilor de acreditare a furnizorilor de servicii specializate pentru stimularea ocupării forţei de muncă, cu modificările şi completările ulterioare). 

   2.1.5. Cererea actuală de FPC 

    Procesul de restructurare economică prin care trece România în momentul de faţă generează efecte profunde nu numai în zona producţiei, ci şi în viaţa socială. Unul dintre aceste efecte este situaţia socio-profesională a unui număr însemnat de persoane care trebuie să se reorienteze pentru a dobândi noi competenţe şi abilităţi într-un anumit domeniu de activitate. 

    Studiile efectuate până acum cu privire la utilizarea programelor de formare profesională pentru adulţi şi preferinţele exprimate de cei care sunt direct interesaţi indică tendinţa marii majorităţi de a aprecia pozitiv utilitatea acestor forme de instruire ca o şansă în plus pentru persoană de a-şi construi o carieră. Tendinţa este mai semnificativă în rândul persoanelor tinere pre-calificate, care se dovedesc mai mobile din punctul de vedere al reorientării profesionale, dar se simte nevoia articulării sistemului de formare profesională continuă cu sistemul educaţional şi de formare profesională iniţială. 

    Există numai o mică diferenţă între ramurile sau regiunile economice ale ţării în ceea ce priveşte investiţiile în resursele umane. Se observă că în regiunile mai dezvoltate din punct de vedere economic, există o tendinţă a operatorilor economici de a aloca fonduri mai mari pentru formarea personalului lor. În regiunile mai puţin dezvoltate economic, formarea profesională se realizează mai ales sub forma de "instruire la locul de muncă", cel mai ieftin mod de instruire la nivelul unităţii. 

    Deşi Codul Muncii stipulează obligaţia angajatorilor de a elabora planuri anuale de formare profesională cu consultarea sindicatelor sau, după caz, cu reprezentanţii angajaţilor, acest lucru nu este o practică curentă. Există puţine unităţi economice dispuse să-şi formeze angajaţii sau să-i recalifice în vederea sau ca urmare a proceselor de restructurare din întreprindere. 

    În momentul de faţă, ramurile cu o valoare adăugată scăzută au cea mai mare contribuţie la creşterea economică şi, atât timp cât această situaţie va continua în România, cadrul general pentru formarea profesională nu va fi foarte favorabil. 

    Pentru un mare număr de angajatori, în special din ramurile cu valoare adăugată scăzută, acolo unde există o ofertă mare de forţă de muncă şi salariile muncitorilor sunt mici, investiţia în formarea profesională continuă nu este considerată o necesitate. 

    Atât timp cât în economia română vor prevala locurile de muncă cu salarii mici care se concentrează în ramurile cu valoare adăugată scăzută, unde învăţământul şi instruirea aduc puţine beneficii, este posibil ca această situaţie şi percepţie să continue. 

    Dezvoltarea ramurilor cu valoare adăugată mare va favoriza schimbarea mentalităţii şi atitudinii angajatorilor faţă de investiţia în educaţie şi formare profesională. 

    Venitul individual mic şi costurile relativ ridicate ale programelor de formare profesională sunt principalele obstacole în calea accesului la formare, în timp ce oferta de formare are tendinţa să se concentreze pe programele cu durată mai lungă pentru calificări complete. Atât unităţile economice cât şi persoanele fizice manifestă o cerere mai mare pentru cursurile modulare de scurtă durată, orientate către dobândirea anumitor competenţe. 

    Angajatorii preferă să angajeze personal care este deja pregătit. Aşadar, persoanele care au investit în propria formare sunt într-o situaţie mai bună decât tinerii absolvenţi de şcoală, muncitorii fără experienţă şi persoanele care se întorc pe piaţa muncii după o perioadă de şomaj. 

    Formarea profesională este văzută ca un cost, care trebuie minimizat, şi nu ca o investiţie. Investiţiile angajatorilor în dezvoltarea resurselor umane sunt mici şi cheltuielile generate de formarea profesională sunt acoperite în special de persoanele fizice. 

   2.1.6. Oferta actuală de FPC 

    Formarea profesională a adulţilor trebuie să ofere acestora posibilitatea unei adaptări rapide la cerinţele în continuă schimbare ale pieţei muncii. În acest context, diversificarea şi creşterea calităţii ofertei de formare profesională trebuie să fie o preocupare permanentă. 

    Ca urmare a creării cadrului legal şi instituţional pentru formarea profesională continuă, în ianuarie 2004 a început procesul de autorizare a furnizorilor de formare profesională pentru adulţi. 

    Până la data de 01.05.2005, au fost autorizaţi 856 furnizori de formare profesională pentru 2307 programe de formare profesională, din care 1887 de calificare, 177 de iniţiere, 177 de perfecţionare şi 75 programe de specializare. 

    Reducerea taxei de autorizare de la trei salarii medii nete pe economie la două salarii minime brute, în octombrie 2004 a avut drept rezultat creşterea numărului de furnizori de formare autorizaţi. 

    În România, formarea profesională are la bază standardele ocupaţionale, legislaţia prevăzând obligativitatea dezvoltării programelor de formare profesională supuse autorizării pe baza acestora. Numărul insuficient de standarde ocupaţionale şi faptul că sarcina complexă de elaborare a acestora revine în prezent furnizorilor de formare sau altor organizaţii interesate reprezintă un impediment în calea autorizării furnizorilor de formare pentru cât mai multe ocupaţii, limitând, în unele domenii, oferta de formare profesională. 

    Furnizorii de formare profesională sunt, în general, instituţii mici, nespecializate, care îşi adaptează rapid oferta de formare la nevoile imediate ale pieţei. În general, ei oferă programe pentru calificări de nivelul 2, programe de iniţiere pentru utilizarea calculatorului sau pentru dobândirea de competenţe de limbi străine. Există o ofertă redusă de programe pentru calificările care necesită investiţii importante din partea furnizorilor de formare. 

    Oferta de programe de formare autorizate nu reflectă decât parţial nevoile de formare de la nivelul locurilor de muncă. Cea mai eficientă formă de corelare a conţinutului formării cu nevoile pieţei muncii se realizează atunci când formarea are loc la cererea agenţilor economici, iar practica se desfăşoară în condiţii reale de muncă sau când furnizorii de formare cooperează strâns cu agenţii economici din anumite sectoare de activitate. Formarea la locul de muncă este cea mai frecventă modalitate de formare, fiind, pe de-o parte, necostisitoare, iar, pe de altă parte, inevitabilă, cerută de dezvoltarea activităţii în sine. 

    Oferta de formare profesională tinde să se concentreze pe programe pentru calificări complete sau pe programe pentru dezvoltarea competenţelor generale. De asemenea, oferta de formare profesională este încă foarte fragmentată, deoarece se adresează mai degrabă persoanelor şi nu companiilor, orientându-se pe cereri punctuale ale pieţei muncii 

    Sistemul este axat în special pe furnizarea de certificate şi mai puţin pe dezvoltarea de competenţe necesare pentru ocuparea forţei de muncă. Durata mare a programelor de FPC, le face inadecvate pentru persoanele încadrate în muncă. 

    Un alt factor important ce acţionează ca o frână în actualul sistem de FPC, este faptul ca legislaţia actuală nu permite certificarea calificărilor parţiale, deşi cererea de formare pe piaţa muncii este adesea orientată către calificări înguste. 

   2.1.7. Finanţarea FPC 

    Finanţarea formării profesionale continue se face din următoarele surse: 

   • Fonduri proprii ale angajatorilor; 

   • Fonduri publice; 

   • Sponsorizări, donaţii, surse externe atrase - condiţiile şi formele în care se acordă sprijin financiar din surse externe se face conform legislaţiei specifice în vigoare sau prevederilor acordurilor internaţionale de cooperare la care România este parte; 

   • Taxe de la persoanele participante la programele de formare profesională. 

   2.1.7.1. Finanţarea din fondurile publice 

    Actualul cadru legislativ prevede măsuri fiscale care să sprijine formarea profesională în companii. 

   • Prin Legea nr. 571/2003 privind Codul fiscal, cu modificările şi completările ulterioare: 

   - activitatea de formare profesională a adulţilor reglementată prin Ordonanţa Guvernului nr. 129/2000 republicată, cu modificările şi completările ulterioare, desfăşurată de orice entitate, indiferent de forma de proprietate a acesteia este scutită de taxa pe valoarea adăugată; 

   - în cazul veniturilor realizate din activităţi independente, sunt admise drept cheltuieli deductibile şi cheltuielile cu pregătirea profesională pentru contribuabili şi salariaţii lor şi cele ocazionate de participarea la congrese sau întâlniri cu caracter profesional, precum şi contribuţiile profesionale obligatorii datorate, potrivit legii, organizaţiilor profesionale din care fac parte contribuabilii, în limita a 5% din venitul brut realizat; 

   - în cazul veniturilor obţinute din salarii, nu sunt impozabile cheltuielile efectuate de angajator pentru pregătirea profesională şi perfecţionarea angajatului legată de activitatea desfăşurată la angajator. 

    De asemenea, contribuabilii - persoane fizice pot dispune asupra destinaţiei unei sume reprezentând până la 2% din impozitul pe venitul net anual impozabil datorat, pentru sponsorizarea entităţilor non-profit care se înfiinţează şi funcţionează potrivit legii. În măsura în care aceste entităţi au ca obiectiv stimularea formării profesionale, pot utiliza sumele respective pentru finanţarea acestui obiectiv. 

   • Din bugetul asigurărilor pentru şomaj se finanţează formarea profesională atât pentru persoanele aflate în căutarea unui loc de muncă, cât şi pentru alte categorii prevăzute în lege. Grupele de beneficiari care beneficiază gratuit de formare profesională sunt: şomerii indemnizaţi şi neindemnizaţi, persoanele care nu au putut ocupa un loc de muncă după absolvirea unei instituţii de învăţământ sau după satisfacerea stagiului militar, persoanele care au obţinut statutul de refugiat sau altă formă de protecţie internaţională, conform legii, persoanele care nu au putut ocupa un loc de muncă după repatriere sau după eliberarea din detenţie, persoane aflate în detenţie; persoane care au reluat activitatea ca urmare a încetării concediului pentru creşterea copilului; persoane care au reluat activitatea după satisfacerea stagiului militar; persoane care au reluat activitatea ca urmare a recuperării capacităţii de muncă după pensionarea pentru invaliditate; persoane care îşi desfăşoară activitatea în mediul rural şi nu realizează venituri lunare sau realizează venituri lunare mai mici decât indemnizaţia de şomaj şi care sunt înregistrate la agenţiile pentru ocuparea forţei de muncă. 

   • Pe lângă aceste categorii de persoane, din bugetul asigurărilor pentru şomaj mai sunt finanţate şi 50% din cheltuielile cu serviciile de formare profesională pentru un număr de cel mult 20% din personalul angajat al agenţilor economici. Aceste programe de formare profesională sunt organizate în scopul prevenirii şomajului, iar agenţii economici care beneficiază de această facilitate sunt selecţionaţi în condiţiile legii. 

   • Programe de finanţare nerambursabilă (grant-uri) (ex: Guvernul României, prin Agenţia pentru Întreprinderile Mici, Mijlocii şi Cooperaţie acordă finanţări de la bugetul de stat pentru subprograme de sprijinire a IMM-urilor, în cadrul cărora sunt finanţate acţiuni/măsuri pentru diminuarea decalajului de instruire a personalului de decizie şi de execuţie din întreprinderile mici şi mijlocii româneşti faţă de cele din Uniunea Europeană, servicii de instruire a personalului - participarea personalului întreprinderilor mici şi mijlocii cu funcţii de decizie şi/sau de execuţie la cursuri de pregătire pe tematici prioritare). 

   2.1.7.2. Finanţarea formării profesionale continue de către angajatori 

    Formarea profesională continuă în întreprinderi nu este suficient dezvoltată, cu excepţia companiilor mari, în special a celor multinaţionale. 

    Deşi contractele colective la nivel de ramură conţin prevederi privind formarea profesională, pregătirea angajaţilor nu este considerată o prioritate pentru întreprinderi. Aceasta poate fi cauzată de câţiva factori: situaţia financiară generală dificilă a întreprinderilor şi lipsa fondurilor care să fie alocate formării profesionale; absenţa mecanismelor de stimulare pentru angajatori, lipsa abilităţilor acestora pentru a identifica nevoile de formare. În majoritatea cazurilor, aşa cum demonstrează şi rezultatele cercetării statistice selective CVST2, angajatorii nu consideră formarea drept investiţie pentru viitor şi factor al competitivităţii. Formarea profesională organizată în întreprindere este finanţată în principal din fonduri proprii. Bugetul asigurărilor pentru şomaj sprijină formarea profesională în întreprindere şi prevenirea şomajului, în condiţiile menţionate la punctul 2.1.7.1. 

    O altă sursă importantă pentru finanţarea formării profesionale în întreprindere o constituie programele cu finanţare externă pentru care sunt eligibile costurile de instruire a forţei de muncă. 

    Ancheta privind formarea profesională continuă în întreprindere realizată în anul 2000 (CVTS2) a relevat o serie de aspecte privind implicarea angajatorilor în dezvoltarea personalului din propriile companii. Astfel, în 1999, companiile româneşti au investit doar 0,5% din cheltuielile de personal pentru cursuri de formare profesională continuă, un procent redus dacă ne comparăm cu ţările membre UE (de la 1,2% în Portugalia până la 30% în Danemarca) sau cu noile state integrate în UE (ex: 1,2% în Ungaria, 1,9% în Cehia). Puţine companii prevedeau în planurile lor de dezvoltare un buget special pentru FPC, în majoritatea cazurilor acestea fiind companii mari. Fondurile alocate de companii pentru FPC au reprezentat 0,9% din costurile indirecte de personal şi 0,3% din costul total al forţei de muncă. Acestea sunt datele statistice cele mai recente disponibile la nivel european care oferă date comparative între state. 

    Studiul explorativ asupra cererii de formare profesională continuă, realizat în mai 2004, în 2 regiuni din România: Nord-Vest şi Sud-Vest, în 2 domenii ocupaţionale: construcţii şi turism, de către Institutul Naţional de Cercetare în Domeniul Muncii şi Protecţiei Sociale, în cadrul proiectului Phare de twinning RO 02/IB/SO/03 "Susţinere pentru MMSSF pentru FPC", a reliefat aspecte importante privind finanţarea formării profesionale de către angajatori: 

   • Investiţia în formare ca instrument pentru îmbunătăţirea competitivităţii companiei este scăzută în cele mai multe companii din România; 

   • Angajatorii nu sunt dispuşi să investească în formare şi nu fac aproape nici un fel de investiţii în formare, în pofida faptului că atât angajatorii, cât şi angajaţii spun că "teoretic" formarea este importantă - dar numai 1/4 din companii au organizat programe de informare în ultimii 3 ani. Companiile consideră formarea, chiar cea de specialitate, ca o cheltuială şi nu ca o investiţie în resursele umane; 

   • Formarea este văzută ca o responsabilitate individuală, şi nu ca o prioritate a companiei. 

   2.1.7.3. Formare profesională finanţată individual 

    Nu există date oficiale cu privire la persoanele care şi-au finanţat în mod individual participarea la formarea profesională. Oamenii sunt interesaţi în formarea profesională continuă deoarece aceasta oferă oportunităţi mai bune pe piaţa muncii, contribuind la păstrarea locului de muncă, dezvoltarea carierei, chiar şi la găsirea unui loc de muncă în străinătate. 

    Totuşi, participarea la FPC este redusă deoarece posibilităţile financiare la nivel individual sunt limitate şi nu există nici un fel de stimulente financiare individuale sau deduceri suplimentare la calculul impozitului pe venitul global pentru persoanele care îşi plătesc participarea la formarea profesională. În general, băncile nu acordă împrumuturi în condiţii avantajoase pentru participarea persoanelor individuale la formarea profesională, cu excepţia unor situaţii speciale. 

   2.1.8. Cadrul de sprijin european 

    Uniunea Europeană este cea mai importantă sursă de finanţare în domeniul dezvoltării resurselor umane, inclusiv în formarea profesională continuă. În ultimii ani au fost lansate şi finanţate numeroase programe Phare: RICOP, componenta pentru Resurse Umane a Programelor Phare 2000 şi 2002 pentru Coeziune Economică şi Socială. România a participat la programul comunitar Leonardo da Vinci, care urmăreşte îmbunătăţirea calităţii, caracterul inovator şi dimensiunea europeană a practicilor şi sistemelor de formare profesională continuă. 

    Alte detalii privind programele specifice sunt prezentate în anexa nr. 4. 

   2.1.9. Asigurarea calităţii în sistemul FPC 

    În România a fost implementat un sistem de asigurare a calităţii în FPC, modul de abordare fiind însă diferit pentru cele două componente ale FPC: 

   A. Sistemul formal de FPC; 

   B. Sistemul non formal şi informal de FPC. 

    O analiză a celor două tipuri de abordări, comparativ cu Modelul European de Referinţă privind asigurarea calităţii în educaţie şi formare profesională (VET), arată în ce măsură sistemul din România răspunde modelului european şi care sunt aspectele ce se cer îmbunătăţite. 

    Deşi au fost întreprinşi paşi importanţi în asigurarea calităţii, de ex.: 

   - elaborarea şi implementarea metodologiilor cu privire la autorizarea, monitorizarea şi controlul furnizorilor de formare şi a centrelor pentru evaluarea competenţelor dobândite pe cale non-formală şi informală, pe baza unor criterii specifice; 

   - elaborarea standardelor ocupaţionale la nivel naţional pentru descrierea competenţelor şi a modulelor de formare profesională; 

   - stabilirea comisiilor judeţene tripartite de autorizare, 

    mai există încă aspecte care trebuie să fie îmbunătăţite la nivel naţional, de ex.: 

   - numărul insuficient de standarde ocupaţionale şi faptul că elaborarea lor se face de către furnizorii de formare; 

   - lipsa unor documente unice de referinţă (necorelare între COR, Nomenclatorul Calificărilor, standarde ocupaţionale, standarde de pregătire profesională); 

   - ponderea mică în cadrul criteriilor de autorizare a auto-evaluării şi a rezultatelor obţinute de către furnizori. 

   - un sistem al calităţii care să se focalizeze cu preponderenţă pe evaluarea măsurii în care furnizarea de FPC satisface nevoile beneficiarilor: angajatori, angajaţi şi şomeri. 

   2.2. Evaluarea obstacolelor şi a dificultăţilor 

    În capitolele precedente am menţionat mai multe obstacole şi bariere aflate în prezent în calea sistemului de formare profesională continuă, care au dus la o slabă participare şi la investiţii scăzute. 

    Pentru a se atinge obiectivele acestei strategii este nevoie de o creştere a cererii de FPC şi de furnizarea unei FPC de calitate mai înaltă. 

    Insuficienta participare la FPC este determinată de o serie de obstacole: 

   - Lipsa de flexibilitate existentă în actualul sistem de FPC. O constrângere importantă este recunoaşterea calificărilor: fie calificare completă, fie nimic. În prezent nu există nici un sistem de recunoaştere a calificărilor parţiale, astfel încât furnizarea de formare să fie mai flexibilă şi astfel mai accesibilă pentru adulţi. Constrângerea este legată de durata mare a formării în vederea obţinerii unei calificări complete, aspect ce este incompatibil cu a avea un loc de muncă. 

   - Un alt aspect important, care trebuie evidenţiat, este lipsa de corelare între calificarea dobândită în sistemul formal şi cea dobândită în sistemul non formal şi informal în ceea ce priveşte recunoaşterea competenţelor. 

   - Studiul explorativ cu privire la cererea de FPC2), arată clar că angajatorii şi persoanele întâmpină dificultăţi în ceea ce priveşte accesul la formarea profesională continuă. Cele trei motive principale sunt: (1) costurile formării, (2) durata formării şi (3) lipsa ofertelor disponibile la nivel local. 

   - Percepţia greşită a angajatorilor care văd cheltuielile cu formarea profesională ca pe un cost şi nu ca pe o investiţie, lipsa conştientizării cu privire la beneficiile formării, atât în rândul angajatorilor cât şi al angajaţilor, constituie piedici în creşterea participării la FPC. 

   - Este necesar să se reconsidere serviciile de informare, consiliere şi orientare profesională furnizate în prezent, prin extinderea lor la nivelul furnizorilor de formare profesională şi al companiilor. În momentul de faţă, întrucât aceste servicii sunt oferite cu preponderenţă în reţeaua Ministerului Educaţiei şi Cercetării şi a ANOFM, nevoia de informare, consiliere şi orientare nu poate fi acoperită în totalitate. Este important de subliniat că cele două instituţii au o bună acoperire geografică şi o experienţă bine consolidată pentru consiliere profesională, fapt ce constituie o bază solidă pentru creşterea calităţii serviciilor de îndrumare şi consiliere profesională oferite de aceste instituţii. 

    ___________ 

   2) Studiul explorativ asupra cererii de formare profesională continuă, realizat în mai 2004, în 2 regiuni din România: Nord-Vest şi Sud-Vest, în 2 domenii ocupaţionale: construcţii şi turism, de către Institutul Naţional de Cercetare în Domeniul Muncii şi Protecţiei Sociale, în cadrul proiectului Phare de twinning RO 02/IB/SO/03 Susţinere pentru MMSSF pentru FPC. 

    În ceea ce priveşte calitatea insuficientă în furnizarea serviciilor de FPC, dificultăţile întâlnite se referă la: 

   - Capacitatea instituţională insuficientă pentru fundamentarea, implementarea şi monitorizarea politicilor de FPC şi insuficienta delimitare a responsabilităţilor şi atribuţiilor între MedC şi MMSSF în ceea ce priveşte FPC. 

   - Insuficienta implicare a partenerilor sociali ar putea constitui în viitor un obstacol important în consolidarea sistemului FPC. Este nevoie să se stabilească responsabilităţi şi să se aloce resursele necesare comitetelor sectoriale şi altor organisme naţionale, regionale, locale, care includ parteneri sociali. Comitetele sectoriale vor avea nevoie de personal administrativ, şi de specialişti pe sectoare de activitate, pentru a efectua anchete şi analize periodice, precum şi de sprijinul consultanţilor externi. Dar chiar şi cu fonduri de la bugetul de stat pentru comitetele sectoriale existente şi cu suficient personal care să le deservească, sarcinile complexe ale comitetelor sectoriale vor necesita investiţii considerabile în resursele umane din partea organizaţiilor angajatorilor şi ale angajaţilor. 

   - Existenţa unui cadru instituţional slab al furnizorilor publici de formare profesională continuă. Instituţiile de formare profesională pot fi dezvoltate pentru a face faţă viitoarelor solicitări. Singurul risc mare legat de contextul instituţional este lipsa de resurse financiare. Reţeaua de furnizori privaţi de formare profesională este insuficient dezvoltată la nivel naţional şi nu acoperă în mod corespunzător toate sectoarele/domeniile de activitate. Din păcate, atât furnizorii privaţi, cât şi cei publici de FPC sunt situaţi în special în marile oraşe şi aceasta face ca accesul populaţiei rurale la formarea profesională să fie mai dificil. 

   - Există aproximativ 1200 de furnizori de formare profesională iniţială (VET). Aceştia nu sunt suficient implicaţi în formarea profesională a adulţilor. Reţeaua Agenţiei Naţionale de Ocupare a Forţei de Muncă are 13 centre de formare profesională în subordinea agenţiilor sale judeţene şi 6 centre regionale pentru formarea profesională a adulţilor. S-a luat decizia să se înfiinţeze încă 7 centre de formare profesională, care în acest moment se afla în proces de reabilitare şi dotare cu echipamente. 

   - Existenţa unui sistem de autorizare a furnizorilor de formare profesională cu accent pe controlul intrărilor, în detrimentul controlului privind rezultatele. 

   - Lipsa resurselor financiare şi umane în dezvoltarea şi actualizarea standardelor ocupaţionale. 

   - Insuficienta coerenţă a actualului sistem de formare profesională iniţială şi continuă, din perspectiva învăţării pe tot parcursul vieţii. Se impune crearea unui sistem transparent al calificărilor în formarea profesională. 

   - Ponderea redusă a auto-evaluării şi a rezultatelor obţinute de către furnizorii de formare în cadrul criteriilor de autorizare, lipsa instrumentelor de asigurare a calităţii, care să măsoare gradul de satisfacţie al beneficiarilor FPC. 

   2.3. Concluzii 

    Aşa cum s-a arătat anterior în acest capitol, trebuie să fie rezolvate două probleme: 

   • insuficienta participare la FPC 

   • calitatea insuficientă a furnizării de FPC 

    Pentru a schimba acest lucru în mod radical, trebuie să ne concentrăm atenţia şi eforturile asupra următoarelor categorii de probleme: 

   A. Cadrul legal: 

   - Insuficiente prevederi legislative pentru recunoaşterea învăţării anterioare în realizarea unui sistem de credite transferabile; 

   - Constrângeri şi o abordare inflexibilă în Codul Muncii; 

   - Insuficientă coerenţă între legile care reglementează formarea profesională iniţială şi formarea profesională continuă; 

   - Lipsa unui sistem de FPC flexibil şi modular, bazat pe competenţe. 

   B. Responsabilităţile şi structurile organizaţionale şi instituţionale 

   - Insuficiente legături şi coordonare între MMSSF şi MEdC; 

   - Lipsa unei structuri organizatorice, a puterii de decizie şi a mijloacelor financiare la CNFPA ca Autoritate Naţională pentru Calificări în legătură: cu comitetele sectoriale, asigurarea calităţii furnizorilor de formare, precum şi sprijinul pentru îmbunătăţirile calitative; 

   - Insuficientă implicare din partea partenerilor sociali în dezvoltarea FPC; 

   - Lipsa cadrului organizatoric în stabilirea comitetelor sectoriale cu putere de decizie, responsabilitatea acestora pentru elaborarea standardelor de calificare, analiza nevoilor de formare etc. 

   - Capacitatea administrativă insuficientă a serviciilor de informare, consiliere şi orientare şi profesională. 

   - Insuficienta cantitate şi calitate în ceea ce priveşte furnizarea de FPC. 

   C. Finanţarea FPC 

   - Sume alocate şi structuri insuficiente pentru finanţarea FPC. 

   D. Asigurarea calităţii în FPC 

   - Insuficienta calitate în furnizarea de FPC, incluzând asigurarea calităţii la toate nivelele care să promoveze o administrare şi monitorizare a FPC orientată spre rezultat. 

   CAPITOLUL 3
  OBIECTIVELE STRATEGICE ŞI DIRECŢIILE DE ACŢIUNE PENTRU FORMAREA
PROFESIONALĂ CONTINUĂ 2005-2010 

    Situaţia actuală arată că România a făcut progrese în restructurarea sistemului de formare profesională continuă. Actuala strategie de formare profesională continuă (FPC) prevede valorificarea experienţei anterioare, în sensul alocării mai multor resurse pentru îmbunătăţirea rezultatelor deja obţinute, cum sunt: standardele ocupaţionale, standardele de pregătire profesională, profilele ocupaţionale, sistemul de acreditare a învăţării anterioare, sistemul de autorizare a furnizorilor de formare. 

    Trebuie să se dezvolte o politică naţională de FPC, un cadru legal coerent şi un cadru instituţional consolidat, cu scopul de a promova dezvoltarea resurselor umane şi de a furniza o formare profesională eficientă şi de calitate, pentru a facilita adaptarea forţei de muncă la nevoile în continuă schimbare ale întreprinderilor şi ale pieţei muncii, pentru a promova creşterea economică, ocuparea forţei de muncă şi integrarea socială. 

    Având în vedere situaţia actuală prezentată în capitolul 2 şi faptul că la nivelul anului 2003 România avea un procent de participare la procesul educaţional sau de instruire, a populaţiei cu vârsta cuprinsă între 25-64 ani de 1,3%3), actuala strategie îşi propune ca ţintă, până în anul 2010, ca acest procent să crească până la 7%. 

    ___________ 

   3) Sursa EUROSTAT. 

    Strategia pe termen scurt şi mediu a FPC stabileşte două obiective strategice, realizate prin direcţii de acţiune specifice şi direcţii de acţiune transversale: 

    Obiectivul strategic 1: O participare crescută la FPC şi facilitarea accesului pentru toate categoriile de persoane din perspectiva învăţării pe tot parcursul vieţii, cu următoarele direcţii de acţiune specifice: 

   1. Conştientizarea cu privire la beneficiile FPC pentru persoane, angajatori şi alţi factori interesaţi; 

   2. Creşterea investiţiilor publice şi private în FPC şi eficientizarea lor; 

   3. Dezvoltarea unui sistem de FPC flexibil şi transparent, bazat pe competenţe, integrat Cadrului Naţional al Calificărilor; 

   4. Îmbunătăţirea reţelei de informare, consiliere şi orientare profesională; 

   5. Asigurarea condiţiilor necesare pentru evaluarea/validarea şi recunoaşterea experienţei şi învăţării anterioare, inclusiv a competenţelor dobândite în contexte de învăţare non formale şi informale; 

    Obiectivul strategic 2: Creşterea calităţii şi eficienţei sistemului de FPC printr-un management orientat spre rezultate, cu următoarele direcţii de acţiune specifice: 

   6. Consolidarea structurilor instituţionale şi a parteneriatelor în FPC; 

   7. Implementarea mecanismelor de asigurare a calităţii; 

    Direcţiile de acţiune transversale sunt: 

   8. Realizarea de studii, analize şi statistici pentru FPC; 

   9. Adaptarea cadrului legal pentru elaborarea şi implementarea noului sistem de FPC. 

    Diagrama sistemului de formare profesională, legăturile funcţionale şi responsabilităţile instituţionale sunt prevăzute în anexa nr. 5. 

    Direcţiile de acţiune pentru FPC 2005-2010 

   1. Conştientizarea cu privire la beneficiile FPC pentru persoane, angajatori şi alţi factori interesaţi 

    Schimbarea mentalităţii populaţiei, angajatorilor, partenerilor sociali şi a furnizorilor de FPC trebuie considerată o precondiţie pentru implementarea cu succes a strategiei de FPC. Este necesară responsabilizarea comună a tuturor actorilor cheie, incluzând lumea afacerilor, autorităţile locale, pe toţi cei care lucrează în educaţie şi formare, asociaţiile profesionale şi societatea civilă şi, nu în ultimul rând, cetăţenii înşişi. Populaţia trebuie să conştientizeze rolul, importanţa şi beneficiile FPC pentru dezvoltarea personală, reuşita profesională, evitarea excluziunii sociale şi pentru a avea sentimentul de apartenenţă la societatea în care trăiesc. 

    Mediul de afaceri trebuie conştientizat asupra beneficiilor pe care le va aduce afacerilor şi mediului economic o forţă de muncă bine pregătită profesional, responsabilă şi motivată. 

    Educaţia şi formarea profesională au devenit mai importante ca niciodată în a determina oamenii să aleagă calea reuşitei permanente în carieră. Învăţarea continuă deschide perspectiva construirii unei vieţi împlinite şi pline de satisfacţie, cu efecte pozitive asupra mediului economic şi social. 

    Acţiuni de întreprins: 

   1.1. Dezvoltarea unor programe care să conducă la conştientizarea şi schimbarea atitudinii persoanelor şi instituţiilor implicate, în favoarea creşterii motivării participării la formare profesională continuă şi a învăţării pe tot parcursul vieţii. Aceasta înseamnă: campanii mass-media destinate unor grupuri ţintă, publicarea în mod regulat de materiale relevante pentru factorii interesaţi, referitoare la FPC, seminarii, conferinţe, programe de pregătire. Programul se adresează persoanelor, angajatorilor, decidenţilor de la diferite niveluri (naţional, sectorial, local), privind beneficiile FPC asupra dezvoltării carierei (prin găsirea mai facilă a unui loc de muncă, salarizare la un nivel superior, mobilitate ocupaţională şi geografică crescută, pe piaţa muncii naţională şi europeană, dezvoltarea spiritului antreprenoriat), asupra creşterii productivităţii şi competitivităţii companiilor pe o piaţă globalizată, asupra evoluţiei societăţii româneşti către o societate bazată pe cunoaştere. De asemenea, programul va avea în vedere crearea unei atitudinii pozitive şi favorabile a tinerilor din sistemul formal de educaţie pentru învăţarea continuă. 

   1.2. Diseminarea exemplelor de "bune practici" şi "istorii de succes" pentru a sensibiliza persoanele, companiile, partenerii sociali asupra beneficiilor pe care le poate aduce FPC. 

   1.3. Diseminarea informaţiilor privind oferta de servicii de informare, consiliere şi orientare profesională, oferta de servicii de formare, posibilităţile de acces la aceste servicii, modalităţile de finanţare a FPC (inclusiv schemele de sprijin pentru dezvoltarea resurselor umane şi perspectiva utilizării Fondului Social European). 

   2. Creşterea investiţiilor publice şi private în FPC şi eficientizarea lor 

    Pentru a creşte productivitatea şi ocuparea pe piaţa muncii, este imperativ necesar să crească volumul şi calitatea educaţiei şi a formării profesionale, inclusiv a FPC, în contextul învăţării pe tot parcursul vieţii. 

    Este nevoie de investiţii mai mari şi mai eficiente, axate pe dezvoltarea resurselor umane şi pe facilitarea accesului la FPC. 

    Totodată, strategia trebuie să includă şi stimulente pentru investiţiile private în dezvoltarea resurselor umane, inclusiv din partea angajatorilor şi persoanelor. 

    Este de importanţă vitală să se introducă mai multe stimulente pentru angajatori pentru a investi mai mult în formarea sistematică şi perfecţionarea personalului propriu. 

    Este nevoie, de asemenea, de o creştere a finanţării publice pentru FPC, inclusiv pentru formarea angajaţilor, a şomerilor şi a altor grupuri defavorizate pe piaţa muncii. 

    Programul Phare Coeziune Economică şi Socială, componenta de dezvoltare a resurselor umane, va asigura şi în continuare finanţarea unor activităţi de FPC, prin implementarea schemelor de finanţare nerambursabilă. 

    După data aderării României la UE, Fondul Social European, prin Programul Operaţional Sectorial pentru Dezvoltarea Resurselor Umane, va contribui la finanţarea măsurilor destinate susţinerii FPC. 

    Pentru a obţine un impact real al măsurilor de formare profesională este necesară continuarea identificării de surse şi mecanisme de finanţare stabile care să implice toţi factorii interesaţi, având în vedere faptul că finanţarea din fonduri nerambursabile nu se poate substitui cheltuielilor publice sau altor cheltuieli echivalente. 

    Acţiuni de întreprins: 

   2.1. Creşterea anuală, în următorii 5 ani, a finanţării din bugetul de stat a structurilor cu atribuţii în domeniul FPC (comitete sectoriale, ANC - nivel naţional şi regional, comisii de autorizare) şi dezvoltarea instrumentelor specifice (standarde ocupaţionale, Registrul Naţional al Calificărilor, programe cadru etc). 

   2.2. Creşterea anuală, în următorii 5 ani, cu 10% pe an a sumelor alocate pentru FPC, din bugetul asigurărilor pentru şomaj. 

   2.3. Alocarea fondurilor necesare pentru finanţarea formării profesionale a personalului din instituţiile publice. 

   2.4. Utilizarea mai eficientă a fondurilor publice pentru FPC, pe baza priorităţilor identificate la nivel naţional şi regional. 

   2.5. Stabilirea şi implementarea mecanismelor de cofinanţare din fonduri publice şi private în vederea accesării Fondurilor Structurale pentru dezvoltarea resurselor umane. 

   2.6. Iniţierea unor consultări cu responsabili din ministere, din alte instituţii publice, ca şi din organizaţiile partenerilor sociali, privind stabilirea stimulentelor financiare pentru ca angajatorii să investească mai mult în formarea profesională a angajaţilor. 

   2.7. Identificarea şi operaţionalizarea unor scheme de co-finanţare public-private pentru investiţii în dezvoltarea capacităţii administrative şi pentru funcţionarea structurilor instituţionale cu atribuţii în FPC (de exemplu, comitetele sectoriale). 

   2.8. Negocierea de către partenerii sociali a prevederilor din contractele colective de muncă pentru creşterea participării la FPC, precum şi posibilitatea constituirii unor fonduri sectoriale (de exemplu prin investirea unui anumit procent din cifra de afaceri sau din fondul de salarii al companiei pentru formarea profesională a angajaţilor). 

   3. Dezvoltarea unui sistem de FPC flexibil şi transparent, bazat pe competenţe, pe baza Cadrului Naţional al Calificărilor 

    Dezvoltarea unui cadru flexibil şi transparent de FPC, bazat pe competenţe, va permite persoanelor să dobândească competenţele necesare accesului pe piaţa muncii, dar şi actualizarea şi perfecţionarea competenţelor, prin formare ulterioară, pentru a răspunde exigenţelor specifice locului de muncă sau pentru a se recalifica într-un nou sector ocupaţional. Un sistem de FPC modular va facilita, de asemenea, obţinerea de către persoane a unor calificări parţiale sau complete, atât prin participarea la programe de formare profesională, cât şi pe baza acreditării învăţării anterioare. 

    Sistemul de FPC trebuie să se construiască pe un Cadru Naţional coerent al Calificărilor, care să asigure recunoaşterea pe plan naţional a competenţelor şi calificărilor dobândite prin FPI, FPC sau prin experienţă de muncă, în contexte de învăţare formale, non formale sau informale, promovându-se, astfel, căi de învăţare coerente care să permită persoanelor să-şi perfecţioneze continuu competenţele şi să dobândească calificări formale atunci când este necesar. 

    Dezvoltarea Cadrului Naţional al Calificărilor nu se poate realiza decât prin deplina implicare a partenerilor sociali, la nivelul sectoarelor de activitate. 

    Acţiuni de întreprins: 

   3.1. Acord tripartit privind reperele metodologice de definire a Cadrului Naţional al Calificărilor sub coordonarea Autorităţii Naţionale pentru Calificări (ANC) şi cu contribuţia partenerilor sociali, prin intermediul comitetelor sectoriale. 

   3.2. Acord tripartit privind rolurile şi responsabilităţile instituţiilor cu atribuţii în dezvoltarea şi actualizarea Cadrului Naţional al Calificărilor, inclusiv a Registrului Naţional al Calificărilor sub coordonarea ANC şi cu contribuţia partenerilor sociali, prin intermediul comitetelor sectoriale. 

   3.3. Dezvoltarea şi implementarea metodologiilor unitare pentru definirea şi validarea calificărilor, ca şi pentru înscrierea acestora în Registrul Naţional al Calificărilor (RNC). 

   3.4. Dezvoltarea şi actualizarea Standardelor Ocupaţionale (SO) şi a Standardelor de Pregătire Profesională (SPP). 

   3.5. Asigurarea coerenţei dintre FPC şi FPI, prin realizarea CNC, care va introduce o terminologie comună, SO/SPP comune, aceleaşi principii de certificare (bazate pe competenţe) şi un sistem de credite transferabile care să permită recunoaşterea învăţării, independent de sistemul sau contextul în care aceasta a avut loc. 

   3.6. Introducerea unui sistem de certificare a competenţelor, a calificărilor parţiale (care permit practicarea uneia sau a mai multor ocupaţii) şi a calificărilor complete. 

   3.7. Dezvoltarea şi implementarea metodologiei de elaborare a curriculumului/programelor modulare de studiu, centrate pe rezultatele învăţării, conforme SO/SPP pentru FPC. 

   3.8. Dezvoltarea şi implementarea unui sistem unitar de credite transferabile pentru FPC şi FPI. 

   3.9. Adoptarea şi implementarea instrumentului EUROPASS - supliment descriptiv al certificatului de calificare. 

   4. Îmbunătăţirea reţelei de informare, consiliere şi orientare profesională 

    Abordarea formării profesionale din perspectiva învăţării pe tot parcursul vieţii implică facilitarea accesului la informaţii relevante cu privire la oportunităţile de formare profesională şi perspectivele de ocupare astfel încât fiecare cetăţean să poată lua cea mai bună decizie în ceea ce priveşte propria dezvoltare profesională. 

    În acest sens, serviciile de informare, consiliere şi orientare în carieră trebuie să răspundă provocării de a veni în întâmpinarea cetăţenilor cu o gamă variată de metode, tehnici şi instrumente cu ajutorul cărora aceştia să acceseze, să analizeze şi să interpreteze o multitudine de informaţii, asistaţi de specialişti în domeniu, astfel încât traseul profesional ales să fie în concordanţă cu propriile abilităţi şi interese, dar şi cu posibilităţile reale de formare şi ocupare pe piaţa muncii. 

    Pentru asigurarea accesului la servicii de informare şi consiliere a carierei este necesară consolidarea sistemului actual de informare şi consiliere a carierei şi utilizarea tehnologiilor de comunicare şi informatice astfel încât acele persoane care au un anumit nivel de educaţie să poată beneficia de aceste servicii în regim de "auto-administrare". 

    Asigurarea calităţii serviciilor de consiliere furnizate în sistemul public sau privat este o condiţie nu numai necesară dar obligatorie dacă avem în vedere faptul că orientarea şi consilierea în carieră reprezintă un instrument deosebit de util pentru gestionarea raţională a resurselor umane şi asigurarea egalităţii de şanse în ceea ce priveşte accesul la educaţie, formare profesională şi pe piaţa muncii. 

    Furnizarea de servicii de informare, consiliere şi orientare în carieră la un anumit standard calitativ presupune existenţa instituţiilor, specialiştilor şi a finanţării adecvate precum şi adoptarea unor politici coerente în domeniu. 

    Acţiuni de întreprins: 

   4.1. Îmbunătăţirea calităţii serviciilor de informare, consiliere şi orientare profesională, inclusiv prin utilizarea tehnicilor moderne. 

   4.2. Dezvoltarea colaborării interinstituţionale şi asumarea responsabilităţilor pentru asigurarea tuturor tipurilor de informaţii necesare centrelor de consiliere, în vederea eficientizării serviciilor oferite (locuri de muncă vacante, oferta de formare profesională, informaţii despre calificări, informaţii despre agenţii economici, studii şi prognoze privind piaţa muncii etc.). 

   4.3. Menţinerea şi optimizarea colaborării şi coordonării între instituţiile cu atribuţii de informare, consiliere şi orientare profesională de la nivel naţional, regional şi local, prin integrarea serviciilor furnizate de sistemul de educaţie şi de reţeaua ANOFM într-un sistem naţional care să asigure continuitatea acestora. 

   4.4. Dezvoltarea şi extinderea reţelei de centre de informare, consiliere şi orientare profesională (atât în zona urbană, cât şi în zona rurală); 

   4.5. Diversificarea metodelor de furnizare a serviciilor de informare, consiliere şi orientare profesională prin utilizarea tehnologiilor informatice şi de comunicaţii (prin e-mail, web site-uri, telefon sau echipe mobile); 

   4.6. Furnizarea de servicii de informare, consiliere şi orientare profesională pentru grupuri cu nevoi speciale (tineri postinstituţionalizaţi, persoane traficate, persoane eliberate din detenţie, persoane repatriate, etc.); 

   4.7. Elaborarea unui set de standarde de calitate a serviciilor de informare, consiliere şi orientare profesională; 

   4.8. Elaborarea unui portofoliu de metode şi instrumente pentru activitatea de informare, consiliere şi orientare profesională şi dezvoltarea/actualizarea profilelor ocupaţionale. 

   4.9. Realizarea unei campanii mass media de informare privind oferta de servicii de informare, consiliere şi orientare profesională; 

   4.10. Formarea personalului cu atribuţii în domeniul informării, consilierii şi orientării profesionale. 

   5. Asigurarea condiţiilor necesare pentru evaluarea/validarea şi recunoaşterea experienţei şi învăţării anterioare, inclusiv a competenţelor dobândite în contexte de învăţare non formale şi informale 

    Un sistem de FPC modular şi flexibil trebuie să se bazeze pe un sistem de evaluare şi recunoaştere a competenţelor profesionale care să dea adulţilor posibilitatea de a urma diferite căi de dobândire sau actualizare a acestora, necesare pentru a face faţă schimbărilor din mediul ocupaţional. Posibilitatea de a evalua şi de a recunoaşte formarea anterioară şi experienţa de muncă permite personalizarea formării ulterioare, raţionalizarea consumului de resurse (de timp, financiare) şi facilitează evoluţia carierei profesionale. 

    Un sistem eficient de evaluare şi certificare va permite recunoaşterea competenţelor, a calificărilor parţiale sau totale, independent de contextul în care acestea au fost dobândite: formal, non formal sau informal. 

    O atenţie deosebită se va acorda asigurării credibilităţii sistemului, prin îmbunătăţirea cadrului legislativ şi instituţional existent şi printr-un sistem riguros de asigurare a calităţii. 

    Acţiuni de întreprins: 

   5.1. Dezvoltarea/perfecţionarea metodologiilor, mecanismelor şi instrumentelor necesare evaluării/validării şi recunoaşterii experienţei şi a învăţării anterioare, inclusiv a competenţelor dobândite în contexte de învăţare non formale şi informale; 

   5.2. Formarea personalului cu atribuţii în domeniu; 

   5.3. Dezvoltarea capacităţii instituţionale existente prin încurajarea şi sprijinirea furnizorilor de formare, precum şi a altor organizaţii relevante, pentru a deveni centre de evaluare a competenţelor dobândite în contexte de învăţare non-formale şi informale, astfel încât să se asigure şanse egale pentru toţi cetăţenii; 

   5.4. Personalizarea programelor de formare prin recunoaşterea competenţelor profesionale dobândite anterior. 

   6. Consolidarea structurilor instituţionale şi a parteneriatelor în FPC 

    Dezvoltarea sistemului de FPC nu poate fi concepută în absenţa unor parteneriate construite cu contribuţia tuturor factorilor care pot influenţa evoluţia sistemului, în special a partenerilor sociali, dar şi a statului şi a autorităţilor sale de reglementare, a asociaţiilor profesionale, a furnizorilor de formare, a societăţii civile etc. 

    Se impune creşterea implicării partenerilor sociali în stabilirea necesarului de competenţe pe piaţa forţei de muncă, astfel încât economia să dispună în timp util de resurse umane corespunzător calificate. Creşterea responsabilităţii şi conştientizarea rolului decizional pe care partenerii sociali trebuie să şi-l asume în definirea calificărilor, dar şi în promovarea şi susţinerea efectivă a acţiunilor de formare profesională, sunt esenţiale pentru dezvoltarea şi implementarea unui sistem de FPC funcţional. 

    Pentru dezvoltarea sistemului de FPC şi armonizarea cu practicile europene, este necesar să se îmbunătăţească dialogul social la nivel naţional şi să se instituie dialogul social la nivel sectorial, prin constituirea comitetelor sectoriale. Se va asigura cadrul de reglementare a activităţii comitetelor sectoriale şi vor fi dezvoltate instrumentele prin care acestea îşi vor exercita atribuţiile. 

    Acţiuni de întreprins: 

   6.1. Definitivarea rolurilor şi a responsabilităţilor instituţionale pentru toate funcţiile şi structurile FPC, la toate nivelurile decizionale, avându-se în vedere, între altele, evitarea conflictului de interese; 

   6.2. Înfiinţarea graduală a comitetelor sectoriale, pentru toate sectoarele de activitate; 

   6.3. Îmbunătăţirea reprezentativităţii şi specializarea pe problematica FPC a persoanelor desemnate de către partenerii sociali în structurile de dialog social din domeniu, în corelaţie cu rolul şi responsabilităţile acestora; 

   6.4. Îmbunătăţirea comunicării instituţionale şi a parteneriatului între instituţiile cu roluri şi atribuţii în FPC; 

   6.5. Consolidarea structurilor de planificare şi implementare a Fondurilor Structurale Europene, ca un instrument important în dezvoltarea pieţei forţei de muncă şi a ocupării; 

   6.6. Consolidarea structurii CNFPA pentru a îndeplini rolul de Autoritate Naţională pentru Calificări (ANC). Structura trebuie definită la nivel central şi regional, cu clarificarea responsabilităţilor referitoare la procedurile de autorizare şi monitorizare a furnizorilor de formare, dezvoltarea calificărilor şi asigurarea calităţii formării; 

   6.7. Consolidarea capacităţii administrative a Agenţiei Naţionale pentru Ocuparea Forţei de Muncă (ANOFM) cu privire la FPC; 

   6.8. Asistarea furnizorilor de formare existenţi şi a celor potenţiali, pentru dezvoltarea unei oferte de FPC relevante şi adecvate nevoilor de formare identificate; 

   6.9. Perfecţionarea profesională a persoanelor care lucrează în compartimentele de resurse umane în vederea dezvoltării competenţelor de identificare a cererii şi ofertei de FPC în întreprindere; de fundamentare, întocmire şi implementare a planurilor de formare profesională; de evaluare a impactului FPC; de îmbunătăţire a mediului de învăţare în întreprindere. 

   7. Implementarea mecanismelor de asigurare a calităţii 

    Asigurarea calităţii în formarea profesională continuă este un proces de durată, care cere integrarea tuturor actorilor cheie şi activităţilor din sistemul de FPC şi aplicarea principiilor calităţii atât la nivelul componentelor, cât şi al sistemului ca atare. Calitatea ofertei de formare ar putea fi un argument atât pentru angajatori, cât şi pentru cursanţi, pentru a investi în FPC. 

    Modelul European de Referinţă privind asigurarea calităţii în educaţie şi formare profesională reprezintă o propunere de criterii comune de promovare a calităţii în VET, atât la nivelul Statelor Membre, cât şi al celorlalte ţări europene luând în considerare toate criteriile şi condiţiile majore ale EFQM (Fundaţia Europeană pentru Managementul Calităţii) şi presupune parcurgerea "ciclului calităţii": 

   - Stabilire obiective şi planificare; 

   - Implementare; 

   - Analiză şi evaluare; 

   - Feed-back şi schimbare; 

   - Metodologie (etapă orizontală/transversală, care trebuie avută în vedere în toate etapele ciclului calităţii). 

    Pentru fiecare etapă, modelul foloseşte un număr de întrebări esenţiale; această abordare permite Statelor Membre, cât şi celorlalte ţări care îl aplică, să utilizeze propriile sisteme de asigurare a calităţii, concentrându-se pe aplicarea unui set limitat de criterii comune. 

    Introducerea mecanismelor de asigurare a calităţii în sistemul FPC nu poate avea loc fără implicarea profesioniştilor din domeniu, a formatorilor, care sunt cel mai aproape de participantul la procesul de învăţare. Formatorii trebuie să îndrume şi să sprijine persoanele, care sunt răspunzătoare pentru propria formare. O competenţă esenţială a formatorilor constă în elaborarea şi utilizarea metodelor de predare deschise şi participative. 

    Implementarea şi extinderea sistemului calităţii pentru furnizarea de FPC trebuie să fie asigurată de: 

   • Proceduri transparente şi eficiente de autorizare; 

   • Instrumente de autoevaluare implementate la furnizorii de formare; 

   • Instrumente de evaluare externă a furnizorilor de formare; 

   • Conducerea şi monitorizarea furnizării de FPC orientate spre rezultate, pe baza indicatorilor de performanţă; 

   • O cooperare mai strânsă între furnizorii de formare şi angajatori; 

   • Programe de formare privind dezvoltarea expertizei profesionale pentru furnizarea de FPC; 

   • Programe de formare a persoanelor cu atribuţii în sistemul de management al calităţii. 

    Acţiuni de întreprins: 

   7.1. Adoptarea, pe baza unui acord tripartit, a Cadrului Naţional pentru asigurarea calităţii în formarea profesională iniţială şi continuă, pe baza Cadrului European pentru asigurarea calităţii în educaţie şi formare profesională, stabilindu-se totodată şi rolurile şi responsabilităţile instituţiilor cu atribuţii în managementul calităţii la nivel de sistem de FPC şi de furnizori de FPC (publici, privaţi, inclusiv angajatori autorizaţi ca furnizori de FPC); 

   7.2. Elaborarea unitară a metodologiilor, procedurilor şi instrumentelor necesare punerii în practică a Cadrului Naţional pentru asigurarea calităţii în FPC cu privire la: 

   - autorizarea furnizorilor de FPC; 

   - autoevaluarea furnizorilor de FPC; 

   - monitorizarea furnizorilor de FPC; 

   - evaluarea externă şi auditul instituţional al furnizorilor de FPC; 

   - certificarea competenţelor dobândite prin programele de FPC. 

   7.3. Elaborarea standardelor de referinţă, a normelor şi indicatorilor pentru sistemul FPC şi furnizorii FPC; 

   7.4. Eficientizarea şi creşterea transparenţei procedurilor de autorizare prin: 

   - Îmbunătăţirea criteriilor pentru autorizarea furnizorilor de formare, sub responsabilitatea CNFPA, cu consultarea comitetelor sectoriale, în vederea aplicării acestora de către comisiile judeţene de autorizare. Criteriile trebuie să asigure conformitatea cu prevederile din standardele ocupaţionale şi din standardele de pregătire profesională şi un sistem de calitate, operaţional la nivel instituţional; 

   - Reconsiderarea structurilor teritoriale implicate în procesul de autorizare pentru evitarea conflictului de interese; 

   - Luarea în considerare, la reînnoirea autorizaţiei, a rapoartelor de autoevaluare ale furnizorilor de formare, rapoartelor de evaluare externă, precum şi a evaluărilor făcute de beneficiarii fiecărui program implementat. 

   7.5. Crearea unui sistem naţional de formare, evaluare şi certificare, care să-i motiveze pe formatorii de FPC să se perfecţioneze şi să devină actori cheie în creşterea calităţii FPC, având în vedere: 

   - diversificarea rolurilor, definirea competenţelor şi statutului şi profesionalizarea specialiştilor implicaţi în procesul de formare profesională a adulţilor (formatori, tutori, maiştri-instructori, formatori de formatori); 

   - stimularea formării formatorilor pentru adulţi prin măsuri legislative, programe naţionale şi internaţionale dedicate, reţele de colaborare, asigurarea legăturii cu mediul de muncă; 

   - diversificarea ofertei de formare de formatori pentru adulţi şi a metodelor de formare cu accent pe TIC; 

   7.6. Colectarea informaţiilor referitoare la formarea profesională într-o bază de date accesibilă pe Internet; 

   7.7. Formarea personalului implicat în managementul calităţii FPC, având în vedere: 

   • Identificarea şi valorificarea modalităţilor de finanţare pentru formarea de formatori; 

   • Îmbunătăţirea competenţelor manageriale la nivelul furnizorilor de formare, prin elaborarea standardelor ocupaţionale pentru personalul implicat în managementul FPC şi prin dezvoltarea unor programe de formare specifice; 

   • Dezvoltarea unor programe de perfecţionare specifice, adresate factorilor de decizie din administraţia publică centrală şi locală precum şi a partenerilor sociali de la nivel naţional şi sectorial implicaţi în fundamentarea şi implementarea politicilor de FPC; 

   • Crearea unui sistem naţional de formare, evaluare şi certificare a unor categorii de specialişti implicaţi în FPC: evaluatori de competenţe dobândite în sistem formal, informal sau non formal, verificatori interni şi externi de centre de evaluare de competenţe, evaluatorii de programe de formare supuse autorizării, analiştii ocupaţionali şi alţii; 

   • Formarea personalului cu atribuţii de autorizare, monitorizare, evaluare externă şi audit. 

   8. Realizarea de studii, analize şi statistici pentru FPC 

    Dezvoltarea sistemului de FPC care să răspundă nevoilor pieţei muncii şi unei economii bazată pe cunoaştere necesită informaţii relevante privind evoluţia meseriilor şi profesiilor, tendinţele de evoluţie a pieţei muncii, nevoile de competenţe şi calificări ale companiilor, gradul de corelare între cererea şi oferta de forţă de muncă şi identificarea lipsurilor, oferta de programe a furnizorilor de formare profesională şi adecvarea acesteia la nevoile solicitanţilor. 

    Pentru a avea o imagine cât mai clară asupra direcţiilor de dezvoltare a FPC, domeniilor de activitate care vor fi dezvoltate pe termen scurt şi mediu, trebuie stabilit un cadru metodologic pentru realizarea de analize, studii şi statistici care să urmărească dinamica pieţei muncii vizând ca obiective: 

   • Facilitarea integrării sociale a adulţilor, în concordanţă cu aptitudinile, aspiraţiile lor profesionale şi nevoile pieţei muncii; 

   • Pregătirea adulţilor astfel încât să facă faţă cererilor de pe piaţa muncii naţionale şi europene, în condiţiile integrării în UE; 

   • Asigurarea mobilităţii profesionale dictată de o economie în continuă schimbare şi de societatea informaţională; 

   • Facilitarea accesului pe piaţa muncii a grupurilor ţintă defavorizate, ţinând seama de nevoile lor specifice. 

    Analizele şi studiile trebuie efectuate, cu sprijinul partenerilor sociali, atât la nivel naţional cât şi regional şi local în vederea identificării tendinţelor de dezvoltare în anumite ramuri economice sau ocupaţii/meserii/profesii, respectiv posibilitatea de absorbţie a forţei de muncă calificate. 

    Metodele de cercetare a pieţei sunt numeroase şi diversificate, iar în ceea ce priveşte FPC trebuie să se urmărească şi să se determine atât aspectele calitative cât şi cele cantitative. 

    Este de asemenea necesar să se monitorizeze şi să se înregistreze progresele realizate şi eficienţa obţinută, prin introducerea unui sistem de repere şi indicatori de atingere a rezultatelor/ţintelor stabilite iniţial, pentru a putea orienta şi elabora politicile în domeniul pieţei muncii şi FPC. 

    Se va acţiona pentru: 

   8.1. Dezvoltarea unui sistem de colectare şi analiză a datelor referitoare la FPC (conform standardelor şi regulamentelor Uniunii Europene); 

   8.2. Elaborarea unei metodologii de monitorizare a sistemului de FPC, bazate pe indicatori comparabili cu cei ai UE; 

   8.3. Elaborarea unor instrumente pentru evaluarea cererii şi a ofertei de formare profesională; 

   8.4. Realizarea de sondaje şi studii privind gradul de satisfacere a aşteptărilor beneficiarilor de FPC (felul în care este apreciată oferta de FPC existentă pe piaţă, precum şi calitatea şi relevanţa formării furnizate); 

   8.5. Evaluarea impactului investiţiei realizată în FPC asupra performanţelor profesionale ale angajaţilor la locul de muncă; 

   8.6. Identificarea nevoilor de formare actuale şi anticiparea nevoilor de formare viitoare, la nivel sectorial, pe baza programelor de dezvoltare naţionale/regionale/locale, a informaţiilor colectate sistematic, a studiilor, analizelor şi prognozelor elaborate de instituţii de specialitate şi alte instituţii interesate. 

   9. Adaptarea cadrului legal pentru elaborarea şi implementarea noului sistem FPC 

    Pentru implementarea strategiei de FPC este necesar să se modifice şi să se adapteze cadrul legislativ, în vederea înlăturării obstacolelor şi dificultăţilor, precum şi susţinerea cu resurse financiare, materiale şi umane adecvate. Adaptarea cadrului legislativ se referă la actele normative specifice domeniului, cele care au influenţă şi produc efecte asupra sistemului de FPC, sau cele care trebuie armonizate cu sistemul de FPC. Acest lucru se va realiza într-o manieră integrată şi coerentă, prin consultarea şi implicarea tuturor factorilor interesaţi. 

    Sistemul legislativ trebuie să asigure cadrul necesar mobilizării tuturor resurselor în favoarea formării profesionale continue la toate nivelurile. El trebuie să încurajeze dialogul social, la nivel naţional, regional, local şi sectorial, în vederea participării tuturor actorilor implicaţi la dezvoltarea unui sistem de formare profesională continuă, flexibil şi transparent care să asigure tuturor şanse egale de acces şi integrare socio-profesională. În acest scop, actualul cadru legislativ va fi adaptat astfel încât să asigure: 

   • creşterea rolului şi responsabilităţilor partenerilor sociali în formare profesională continuă; 

   • creşterea investiţiilor publice şi private în formarea profesională continuă; 

   • cultivarea unui climat favorabil participării la formarea profesională continuă şi valorificării rezultatelor acesteia, indiferent de contextul formal, non formal sau informal în care au fost obţinute. 

    Adoptarea prevederilor legale şi a celor subsecvente va avea în vedere stimularea furnizorilor de FPC, astfel încât oferta de FPC: 

   - să acopere cât mai multe domenii ocupaţionale, inclusiv pe cele care necesită un grad înalt de investiţii din partea furnizorilor de formare; 

   - să satisfacă cererile de formare atât la nivel individual, cât şi de companie; 

   - să aibă o mai largă distribuţie geografică, inclusiv în zonele rurale; 

   - să abordeze proactiv viitoarele nevoi de formare profesională; 

   - să răspundă nevoilor de formare a spiritului antreprenorial pentru a dezvolta libera iniţiativă a persoanelor individuale; 

   - să răspundă nevoilor de formare ale populaţiei rurale. 

    Acţiuni de întreprins: 

   9.1. Modificarea şi completarea cadrului legislativ privind educaţia continuă: Legea învăţământului nr. 84/1995, republicată, cu modificările şi completările ulterioare, Ordonanţa Guvernului nr. 129/2000, republicată, cu modificările şi completările ulterioare şi a actelor normative subsecvente, Ordonanţa Guvernului nr. 102/1998, aprobată cu modificări prin Legea nr. 133/2000; 

   9.2. Modificarea şi completarea Legii nr. 132/1999, republicată, cu modificările şi completările ulterioare şi a actelor normative subsecvente; 

   9.3. Modificarea Legii nr. 76/2002 şi a legislaţiei secundare pentru aplicarea acesteia, inclusiv în vederea implementării viitoarelor activităţi de tip FSE. 

   9.4. Modificarea Legii nr. 53/2003 Codul muncii, cu modificările şi completările ulterioare - Titlul VII Formarea profesională - în sensul creşterii flexibilităţii modalităţilor de formare pentru angajaţi şi facilitării accesului acestora la FPC. 

   9.5. Adaptarea tuturor actelor normative care fac referire la FPC, în sensul corelării acestora cu legislaţia specifică FPC, cu avizul CNFPA. 

   CAPITOLUL 4
  IMPLEMENTAREA STRATEGIEI DE FPC PE TERMEN SCURT ŞI MEDIU 

   4.1. Planul de acţiune pentru implementarea Strategiei de FPC pe termen scurt şi mediu 

    Pentru implementarea acestei strategii s-a elaborat un Plan de acţiune care cuprinde acţiunile prevăzute a se implementa pentru fiecare obiectiv strategic şi direcţie de acţiune, responsabilităţile instituţionale, termenele şi sursele de finanţare, prevăzut în anexa nr. 6. 

    Anual, se va elabora un Plan de măsuri detaliat pentru realizarea acţiunilor prevăzute în strategie, care va include activităţile şi alocarea de resurse necesare, precum şi responsabilităţile specifice la nivel de instituţii/structuri. 

   4.2. Monitorizarea implementării Strategiei de FPC pe termen scurt şi mediu 

    Ministerul Muncii, Solidarităţii Sociale şi Familiei, în calitate de coordonator, are responsabilitatea generală pentru monitorizarea implementării acestei strategii. 

    Pentru fiecare acţiune prevăzută în Planul de acţiune pentru implementarea Strategiei de FPC pe termen scurt şi mediu sunt desemnate instituţiile/organismele responsabile cu monitorizarea intermediară a acţiunilor respective şi care vor raporta periodic MMSSF-ului stadiul implementării şi rezultatele obţinute. 

    Monitorizarea implementării strategiei se face prin: 

   A. Indicatori cheie 

   B. Indicatori naţionali 

   C. Indicatori de realizare 

   A. Se folosesc următorii indicatori cheie, calculaţi conform metodologiei EUROSTAT, care permit compararea datelor între state: 

    

	┌──────────────────┬──────────────────────────────────────────────────────────────────────────┐

│Denumire indicator│        A1. Participarea la procesul educaţional sau de instruire         │

│      cheie       │                                                                          │

├──────────────────┼──────────────────────────────────────────────────────────────────────────┤

│Definiţia şi sursa│Participarea la procesul educaţional sau de instruire a persoanelor de    │

│                  │25-64 ani (Ped24_64) se determină prin raportarea populaţiei de 25-64 ani,│

│                  │care urmează o formă de instruire (Pi24_64). Se calculează pe categorii de│

│                  │populaţie după participarea la activitatea economică (ocupată, şomeri,    │

│                  │inactivă) şi nivelul de instruire, pe sexe                                │

│                  │Sursa: LFS Eurostat                                                       │

├──────────────────┼──────────────────────────────────────────────────────────────────────────┤

│Sursa naţională   │INS prin AMIGO (LFS)                                                      │

├──────────────────┼──────────────────────────────────────────────────────────────────────────┤

│Periodicitatea    │An, începând din 20044)                                                   │

└──────────────────┴──────────────────────────────────────────────────────────────────────────┘

   4) Primele date vor fi disponibile în septembrie 2005.

┌──────────────────┬──────────────────────────────────────────────────────────────────────────┐

│Denumire indicator│     A2. Rata de acces la cursurile de formare profesională continuă      │

│      cheie       │                                                                          │

├──────────────────┼──────────────────────────────────────────────────────────────────────────┤

│Definiţia şi sursa│Rata de acces la cursurile de formare profesională continuă (Ra)          │

│                  │reprezintă ponderea participanţilor la cursuri [N(pFPC)] în total angajaţi│

│                  │din întreprinderile care au oferit cursuri [N(FPC)]; se poate calcula şi  │

│                  │ca pondere în total număr salariaţi (din toate întreprinderile, indiferent│

│                  │dacă au oferit sau nu cursuri de formare profesională continuă)           │

│                  │Sursa: CVTS Eurostat                                                      │

├──────────────────┼──────────────────────────────────────────────────────────────────────────┤

│Sursa naţională   │INS prin FORPRO                                                           │

├──────────────────┼──────────────────────────────────────────────────────────────────────────┤

│Periodicitatea    │La 5-6 ani date disponibile pentru 1999; următoarea anchetă se va realiza │

│                  │în 2006, cu an de referinţă 2005                                          │

└──────────────────┴──────────────────────────────────────────────────────────────────────────┘

┌──────────────────┬──────────────────────────────────────────────────────────────────────────┐

│Denumire indicator│ A3. Ponderea cheltuielilor cu formarea profesională în totalul costului  │

│      cheie       │forţei de muncă                                                           │

├──────────────────┼──────────────────────────────────────────────────────────────────────────┤

│Definiţia şi sursa│Ponderea cheltuielilor cu formarea profesională în totalul costului forţei│

│                  │de muncă                                                                  │

│                  │Sursa: CVTS Eurostat                                                      │

├──────────────────┼──────────────────────────────────────────────────────────────────────────┤

│Sursa naţională   │INS prin FORPRO                                                           │

├──────────────────┼──────────────────────────────────────────────────────────────────────────┤

│Periodicitatea    │La 5-6 ani date disponibile pentru 1999; următoarea anchetă se va         │

│                  │realiza în 2006, cu an de referinţă 2005                                  │

└──────────────────┴──────────────────────────────────────────────────────────────────────────┘




   B. Se folosesc următorii indicatori naţionali, care calculează pe baza datelor disponibile la nivelul Agenţiei Naţionale pentru Ocuparea Forţei de Muncă: 

    

	┌──────────────────┬──────────────────────────────────────────────────────────────────────────┐

│                  │B1. Ponderea cheltuielilor cu formarea profesională a şomerilor şi a altor│

│Denumire indicator│categorii de persoane, beneficiare de gratuitate, conform Legii nr.       │

│     naţional     │76/2002 privind sistemul asigurărilor pentru şomaj, în totalul            │

│                  │cheltuielilor din bugetul asigurărilor pentru şomaj (BAS)                 │

├──────────────────┼──────────────────────────────────────────────────────────────────────────┤

│Definiţie         │Cheltuielile publice cu formarea profesională din BAS exprimate ca raport │

│                  │procentual în totalul cheltuielilor din BAS                               │

├──────────────────┼──────────────────────────────────────────────────────────────────────────┤

│Scop              │Indicatorul arată nivelul fondurilor alocate din BAS pentru formarea      │

│                  │profesională a şomerilor.                                                 │

├──────────────────┼──────────────────────────────────────────────────────────────────────────┤

│Simbol            │Pcbas                                                                     │

├──────────────────┼──────────────────────────────────────────────────────────────────────────┤

│Metoda de calcul  │Se împart cheltuielile publice cu formarea profesională la total          │

│                  │cheltuieli din BAS, iar rezultatul se înmulţeşte cu 100.                  │

├──────────────────┼──────────────────────────────────────────────────────────────────────────┤

│                  │Pcbas = Chfps/Chbas*100, unde:                                            │

│                  │Pcbas - Ponderea cheltuielilor cu formarea profesională a şomerilor în    │

│Date necesare     │totalul cheltuielilor din BAS                                             │

│                  │Chfps - cheltuielile alocate din BAS pentru formarea profesională a       │

│                  │şomerilor                                                                 │

│                  │Chbas - totalul cheltuielilor din BAS                                     │

├──────────────────┼──────────────────────────────────────────────────────────────────────────┤

│Formula           │Totalul cheltuielilor din BAS pentru formarea profesională a şomerilor    │

│                  │Totalul cheltuielilor din BAS                                             │

├──────────────────┼──────────────────────────────────────────────────────────────────────────┤

│Surse de date     │ANOFM                                                                     │

├──────────────────┼──────────────────────────────────────────────────────────────────────────┤

│Structura datelor │Calculat numai la nivel naţional                                          │

├──────────────────┼──────────────────────────────────────────────────────────────────────────┤

│                  │Ponderea cheltuielilor cu formarea profesională a şomerilor din total     │

│                  │cheltuieli pentru şomeri reflectă prioritatea acordată acestei măsuri     │

│Interpretare      │active în cadrul politicilor referitoare la forţa de muncă, deplasarea    │

│                  │ponderii spre măsuri active, în scopul de a facilita crearea              │

│                  │oportunităţilor de a răspunde dinamicii pieţei muncii.                    │

├──────────────────┼──────────────────────────────────────────────────────────────────────────┤

│Standarde de      │Sfera de cuprindere şi acurateţea indicatorilor Chfps şi Chbas            │

│calitate          │                                                                          │

├──────────────────┼──────────────────────────────────────────────────────────────────────────┤

│Limitări          │                                                                          │

├──────────────────┼──────────────────────────────────────────────────────────────────────────┤

│EUROSTAT          │Nu                                                                        │

└──────────────────┴──────────────────────────────────────────────────────────────────────────┘

┌──────────────────┬──────────────────────────────────────────────────────────────────────────┐

│Denumire indicator│B2. Rata de participare a şomerilor la cursuri de formare profesională    │

│     naţional     │                                                                          │

├──────────────────┼──────────────────────────────────────────────────────────────────────────┤

│Definiţie         │Proporţia şomerilor cuprinşi la cursuri de formare profesională, în       │

│                  │totalul şomerilor înregistraţi                                            │

├──────────────────┼──────────────────────────────────────────────────────────────────────────┤

│                  │Indicatorul furnizează o informaţie importantă relativă la nivelul de     │

│Scop              │aplicare a acestui tip de măsură activă în contextul ansamblului de măsuri│

│                  │de sprijin în procesul de reintegrare a şomerilor pe piaţa muncii         │

├──────────────────┼──────────────────────────────────────────────────────────────────────────┤

│Simbol            │Rpfp                                                                      │

├──────────────────┼──────────────────────────────────────────────────────────────────────────┤

│                  │Se împarte numărul de şomeri cuprinşi la cursuri de formare profesională  │

│Metoda de calcul  │într-un an la numărul total de şomeri înregistraţi, iar rezultatul se     │

│                  │înmulţeşte cu 100.                                                        │

├──────────────────┼──────────────────────────────────────────────────────────────────────────┤

│                  │Rpfp = Nsfp/Nsi*100, unde:                                                │

│                  │Rpfp - rata de participare a şomerilor la cursuri de formare profesională │

│                  │Nsfp - numărul şomerilor cuprinşi la cursuri de formare profesională      │

│Formula           │într-un an                                                                │

│                  │Nsi - numărul şomerilor ÎnregistraŢi reprezentat prin stocul mediu anual  │

│                  │de şomeri înregistraţi                                                    │

├──────────────────┼──────────────────────────────────────────────────────────────────────────┤

│                  │Numărul de şomeri înregistraţi este calculat ca medie aritmetică a        │

│Date necesare     │stocurilor lunare de şomeri în decursul unui an                           │

│                  │Numărul şomerilor cuprinşi la cursuri de formare profesională într-un an  │

├──────────────────┼──────────────────────────────────────────────────────────────────────────┤

│Surse de date     │ANOFM                                                                     │

├──────────────────┼──────────────────────────────────────────────────────────────────────────┤

│Structura datelor │Se calculează la nivel naţional şi judeţean                               │

├──────────────────┼──────────────────────────────────────────────────────────────────────────┤

│                  │Nivelul ridicat al indicatorului precum şi evoluţia acestuia în timp      │

│                  │relevă nevoile de formare ale şomerilor pentru a se reintegra pe piaţa    │

│Interpretare      │muncii şi eforturile agenţiilor pentru ocuparea forţei de muncă           │

│                  │teritoriale de a activa în cursuri cât mai mulţi şomeri, preîntâmpinând   │

│                  │astfel şi şomajul de lungă durată.                                        │

├──────────────────┼──────────────────────────────────────────────────────────────────────────┤

│Standarde de      │Sfera de cuprindere şi acurateţea indicatorilor Nsfp şi Nsi.              │

│calitate          │                                                                          │

├──────────────────┼──────────────────────────────────────────────────────────────────────────┤

│Limitări          │Indicatorul nu este disponibil şi pe alte structuri                       │

├──────────────────┼──────────────────────────────────────────────────────────────────────────┤

│EUROSTAT          │Nu                                                                        │

└──────────────────┴──────────────────────────────────────────────────────────────────────────┘




   C. Indicatori de realizare vor fi stabiliţi în Planurile de măsuri anuale 

   ANEXA Nr. 1
la strategie 
    CONTEXTUL EUROPEAN 

    Memorandumul de învăţare pe tot parcursul vieţii 

    Memorandumul privind învăţarea pe tot parcursul vieţii al Comisiei Europene, adoptat în octombrie 2000, invită statele să identifice strategii coerente şi măsuri practice pentru dezvoltarea învăţării continue. Toate persoanele trebuie să aibă posibilităţi egale de a se adapta la cerinţele schimbărilor socio-economice şi să participe activ la conturarea viitorului lor. Mesajele cheie ale acestui memorandum arată că este necesară elaborarea şi implementarea de strategii coerente şi cuprinzătoare de învăţare: 

    Mesajul cheie 1 - Noi competenţe de bază pentru toţi are ca obiectiv garantarea accesului universal şi continuu la învăţare pentru formarea şi îmbunătăţirea competenţelor necesare, în vederea participării susţinute la societatea cunoaşterii. 

    Mesajul cheie 2 - Realizarea unor investiţii superioare în resurse umane vizează creşterea vizibilă a nivelului investiţiilor în resurse umane în vederea valorificării celei mai importante valori a Europei, oamenii săi. 

    Mesajul cheie 3 - Încurajarea inovaţiei în predare şi învăţare încurajează dezvoltarea metodelor şi contextelor de predare şi învăţare pentru a se asigura învăţarea continuă, pe tot parcursul vieţii. 

    Mesajul cheie 4 - Valorizarea învăţării pune accent pe îmbunătăţirea modalităţilor în care participarea la învăţare şi rezultatele ei sunt înţelese şi apreciate/evaluate, în special învăţarea nonformală şi cea informală. 

    Mesajul cheie 5 - Regândirea orientării şi consilierii se focalizează pe asigurarea condiţiilor pentru ca fiecare persoană să poată avea acces le informaţii de calitate şi la consiliere privind oportunităţile de învăţare pe tot parcursul vieţii. 

    Mesajul cheie 6 - Apropierea învăţării de domiciliu subliniază importanţa oferirii de oportunităţi de învăţare continuă cât mai aproape de beneficiari, în propriile lor comunităţi şi sprijinite de echipamente IT oriunde acestea se impun. 

    Declaraţia de la Copenhaga 

    Priorităţile stabilite prin Declaraţia miniştrilor europeni ai educaţiei şi formării profesionale şi a Comisiei Europene, convenită în 29 şi 30 noiembrie 2002, cu privire la consolidarea cooperării europene în formare profesională - "Declaraţia de la Copenhaga": 

    Dimensiunea europeană - îmbunătăţirea cooperării inter-instituţionale, parteneriatelor şi altor iniţiative transnaţionale în domeniul educaţiei şi formării profesionale, pentru a facilita şi promova mobilitatea forţei de muncă. 

    Transparenţă, informare şi consiliere 

   - Creşterea transparenţei formării profesionale iniţiale şi continue, prin implementarea şi raţionalizarea instrumentelor informaţionale şi reţelelor de informare, incluzând integrarea instrumentelor existente precum CV-ul european, suplimentul diplomei sau certificatului, cadrul comun de referinţă pentru limbi străine şi EUROPASS într-un singur cadru. 

   - Creşterea importanţei politicilor, sistemelor şi practicilor care vizează informarea, orientarea şi consilierea la toate nivelurile educaţiei, formării profesionale şi ocupării forţei de muncă, în particular asupra problemelor privind accesul, transferabilitatea şi recunoaşterea competenţelor şi calificărilor, în scopul susţinerii mobilităţii ocupaţionale şi geografice. 

    Recunoaşterea competenţelor şi calificărilor 

   - Stabilirea unor nivele de referinţă, principii şi măsuri comune de certificare, incluzând un sistem de credite transferabile pentru formarea profesională iniţială şi continuă. 

   - Creşterea susţinerii pentru dezvoltarea de competenţe şi calificări la nivel sectorial, prin întărirea cooperării şi coordonării, în special implicând partenerii sociali. 

   - Dezvoltarea unui set comun de principii privind validarea învăţării non-formale şi informale în scopul asigurării unei compatibilităţi sporite între abordările din diferite state la diferite niveluri. 

    Asigurarea calităţii 

   - Promovarea cooperării în asigurarea calităţii, cu accent pe schimbul de modele şi metode precum şi pe criterii comune şi principii privind calitatea în formarea profesională iniţială şi continuă. 

   - Considerarea cu atenţie a nevoilor de învăţare a profesorilor şi formatorilor în toate formele de organizare a formării profesionale iniţiale şi continue. 

    Aceste priorităţi au în vedere atingerea până în 2010 a obiectivului strategic stabilit la Consiliul European de la Lisabona, din martie 2000, ca Uniunea Europeană să devină până în 2010 "cea mai competitivă şi mai dinamică economie bazată pe cunoaştere din lume, capabilă de creştere economică durabilă, cu locuri de muncă mai multe şi mai bune şi o mai mare coeziune socială". 

    Strategia Europeană de Ocupare 

    Strategia Europeană pentru Ocupare a fost gândită ca un instrument esenţial, necesar orientării şi asigurării coordonării priorităţilor din domeniul politicii ocupării, însuşit de toate Statele Membre ale UE. S-au stabilit ca obiective globale la nivel european, atingerea unei medii a ratei generale de ocupare de 70% şi a ratei de ocupare în rândul femeilor de 60%, până în anul 2010. 

    În 2001 s-au stabilit alte două obiective intermediare şi un obiectiv suplimentar, respectiv atingerea, până în anul 2005, a unei rate generale de ocupare de 67% şi a unei rate de ocupare în rândul femeilor de 57%, precum şi atingerea, până în anul 2010, a unei rate de ocupare de 50% în rândul forţei de muncă cu vârsta cuprinsă între 55 şi 64 de ani. 

    Ca prioritate a Strategiei Europene pentru Ocupare, investiţia mai mare în capitalul uman şi în învăţarea continuă presupune: 

   - elaborarea unor politici ambiţioase pentru creşterea nivelului capitalului uman, pentru creşterea investiţiilor în domeniul cercetării şi dezvoltării şi pentru promovarea atitudinii antreprenoriale şi a abilităţilor prin intermediul educaţiei la toate nivelurile. 

   - costuri şi responsabilităţi împărţite între autorităţile publice, companii şi persoane, precum şi revizuirea stimulentelor pentru creşterea investiţiilor în capitalul uman şi în întreprinderi. 

   - reducerea abandonurilor şcolare şi îmbunătăţirea ofertei de formare profesională cu scopul creşterii accesului la formarea profesională continuă, în special pentru cei care au cel mai mult nevoie, respectiv pentru persoanele sub-calificate şi pentru muncitorii în vârstă, ţinând cont de viitoarele nevoi ale pieţei muncii. 

   - dezvoltarea unor metode inovative de învăţare şi formare profesională (cum ar fi cea prin intermediul computerului/electronică) şi investirea în deprinderi legate de utilizarea tehnologiilor de informaţie şi comunicare. 

    Asigurarea implementării eficiente a reformelor printr-un management mai bun presupune: 

   - crearea de parteneriate în scopul mobilizării şi participării partenerilor sociali şi a diferiţilor actori implicaţi; 

   - conceperea unor politici naţionale clare şi, unde se impune, obiective care să le reflecte pe cele stabilite la nivel european, precum şi asigurarea unei folosiri eficiente a fondurilor publice; 

   - promovarea rolului Planurilor Naţionale de Acţiune drept instrumente-cheie pentru conexiunea elementelor menţionate mai sus la programarea reformelor; 

   - realizarea transparenţei şi asigurarea eficienţei costurilor în alocarea resurselor financiare în mod adecvat, inclusiv a resurselor financiare comunitare, în ceea ce priveşte implementarea liniilor directoare din domeniul ocupării şi a recomandărilor. 

    Cadrul de Referinţă European de Asigurare a Calităţii 

    "Conceptul de calitate reprezintă orice set de politici, proceduri, reguli, criterii, instrumente, metode şi mecanisme de verificare, ale căror scopuri comune sunt de asigurare şi creştere a calităţii oferită de orice instituţie de educaţie şi formare profesională (VET)". 

    Următorul model de referinţă european de asigurare a calităţii cu cele cinci etape ale sale "Cercul calităţii", sintetizează toate cerinţele în domeniu: 

IMAGINE


Etapele Modelului European de Referinţă şi principalele criterii comune
ale calităţii în VET - privire de ansamblu 

    

	┌────────────────────────┬────────────────────────────────────────────────────────────────────┐

│   Etapă a Modelului    │                 Criterii comune de calitate în VET                 │

│ European de Referinţă  │                                                                    │

├────────────────────────┼────────────────────────────────────────────────────────────────────┤

│Obiective şi Planificare│Previziune şi planificare în scopul atingerii unor obiective        │

│                        │determinate;                                                        │

│                        │Existenţa unei abordări sistematice a calităţii (în sens larg);     │

├────────────────────────┼────────────────────────────────────────────────────────────────────┤

│Implementare            │Existenţa unui plan de implementare; alocare de resurse şi          │

│                        │responsabilitate;                                                   │

├────────────────────────┼────────────────────────────────────────────────────────────────────┤

│Analiză (Estimare) şi   │Existenţa unui sistem de analiză bine structurat şi o strategie     │

│Evaluare                │sistematizată de evaluare. Utilizarea unei metodologii consistente  │

│                        │şi cuantificabile în ceea ce priveşte atât estimarea cât şi         │

│                        │evaluarea;                                                          │

├────────────────────────┼────────────────────────────────────────────────────────────────────┤

│Feedback şi proceduri de│Legătură transparentă (vizibilă şi documentată) între mecanismele de│

│schimbare               │răspuns (rezultatele evaluării) şi planificarea procesului;         │

├────────────────────────┼────────────────────────────────────────────────────────────────────┤

│Metodologie             │Descrierea metodologiei existente (de tipul "proceduri standard")   │

└────────────────────────┴────────────────────────────────────────────────────────────────────┘




    Obiectivele şi planificarea - Abordarea calitativă şi activităţile VET trebuie să aibă un punct de pornire, un scop/o direcţie şi un plan pentru atingerea obiectivelor. 

    Implementarea - Abordarea calitativă trebuie să fie implementată în aceeaşi manieră ca şi activităţile zilnice de studiu şi predare. Implementarea acoperă o paletă variată de activităţi. 

    Estimarea şi evaluarea - Pregătirea profesională trebuie să fie analizată şi evaluată de fiecare dată, în acelaşi mod ca şi abordarea calitativă. 

    Feedback-ul şi mecanismele de schimbare - Estimarea şi evaluarea trebuie folosite de fiecare dată, ceea ce implică atât un feedback din partea participanţilor şi a utilizatorilor, cât şi o procedură sistematică de schimbare. Modul în care sunt organizate feedback-ul şi mecanismele de schimbare, modul în care se pun în practică concluziile evaluării, modul în care organizaţia promovează transparenţa sistemelor de calitate ale VET, modul în care se asigură un feedback sistematic, constituie criterii relevante ale calităţii. 

    Metodologia - Principalele criterii calitative ale metodologiei vizează utilizarea unei abordări sistematice, instrumentele şi procedurile folosite pentru strângerea datelor, analizele, concluziile şi implementarea, motivarea factorilor implicaţi, strategiile care susţin implementarea schimbării şi utilizarea evaluărilor externe. 

    Fiecărei din cele 5 etape ale cercului calităţii i se asociază standarde de calitate. 

   ANEXA Nr. 2
la strategie 
    CONTEXTUL NAŢIONAL 

    Contextul macroeconomic şi perspectivele (tendinţele) de dezvoltare economică până în 2010 

    În ciuda creşterii economice solide, România a progresat doar recent în realizarea convergenţei reale cu nivelurile UE ale venitului pe cap de locuitor. În relaţie cu paritatea puterii de cumpărare, PIB/locuitor a crescut la 30% din media UE-25 în 2003, de la 27% în 1998. Disparităţile regionale ale venitului sunt moderate, dar se află în creştere. Rata de activitate economică a fost 63% în medie, iar rata ocupării forţei de muncă a fost de 56%, dar ambele au înregistrat un declin din 1997. Rata şomajului a reprezentat 6,3% în medie din populaţia activă şi a fost crescătoare pe termen lung şi în rândul tinerilor. 

    Scenariul macroeconomic de prognoză pentru perioada 2004-2008, de unde sunt aceste date, ia în considerare ca premise esenţiale derularea accelerată a reformei economice şi soluţionarea deficienţelor interne care mai există. 

    În domeniul resurselor umane, creşterea economică susţinută va fi însoţită de o majorare a numărului de salariaţi, în condiţiile creşterii productivităţii muncii. 

    Evoluţia ocupării va fi influenţată de fluxul de investiţii străine care va genera noi locuri de muncă şi de continuarea procesului de restructurare şi privatizare care va induce presiuni asupra ocupării. De asemenea, în ciuda unei creşteri economice relativ ridicate, piaţa locurilor de muncă rămâne tensionată, în principal din cauza şomajului structural. 

    Ca un rezultat agregat al acestor factori, prognoza macroeconomică evidenţiază posibilitatea reducerii pronunţate a ratei şomajului de la 7,0% în anul 2003 la 6,0% în 2008 şi o creştere a ratei de ocupare a populaţiei în vârstă de muncă de la 57,8% în 2003 la 59,8% în 20085). 

    ___________ 

   5) Datele previzionate de către Comisia Naţională de Prognoză. 

    Situaţia actuală a pieţei muncii şi direcţiile strategice ale politicii de ocupare până în 2010 

    Contextul demografic 

    Între 1990-2003, populaţia României a scăzut cu 6%, mai semnificativ în mediul urban (unde scăderea a fost de 8,0%) comparativ cu mediul rural (scădere de 4,4%). Cu toate acestea, rămâne dominantă prezenţa populaţiei în mediul urban (53,4% comparativ cu 46,6%). 

    Populaţia în mediul urban se înscrie pe un trend descrescător, în special ca efect al declinului economic. Gradul de urbanizare al Regiunilor este şi el relativ diferit. Cu excepţia Regiunii Bucureşti, cele mai urbanizate regiuni sunt Regiunea Vest şi Centru, care au peste 59% populaţie urbană. 

    Structura populaţiei pe grupe de vârstă 

    Se înregistrează un proces lent, dar continuu, de îmbătrânire demografică, accentuat în ultimul deceniu. Ca urmare, ponderea populaţiei sub 15 ani în total populaţie este în continuă scădere (între anii 1990-2003 reducându-se cu 33,6%), iar ponderea populaţiei vârstnice, de peste 65 de ani, este în continuă creştere (între 1990-2003, crescând cu 22,3%). În aceste condiţii, se înregistrează o creştere a "presiunii" populaţiei vârstnice asupra populaţiei adulte-potenţial active, implicit asupra unor importante sisteme din societate (sănătate, asistenţă socială, bugetul asigurărilor sociale), cu implicaţii pentru politica economică şi socială. Proporţia persoanelor de 65 de ani şi peste în România era în 2003 de 14,3%, mai puţin decât media la nivelul UE 25 de 16,3%, iar proporţia tinerilor, de 16,7%, era aproximativ egală cu media UE 25 de 16,6%, ceea ce înseamnă că procesul de îmbătrânire demografică este mai accentuat la nivelul UE, comparativ cu România6). 

    ___________ 

   6) Sursa datelor: Institutul Naţional de Statistică 

    Situaţia pieţei muncii 

    Piaţa muncii din România a suferit transformări semnificative: reducerea populaţiei active şi a populaţiei ocupate, menţinerea la valori relativ constante a ratei şomajului, creşterea şomajului de lungă durată, fiind afectată în mod deosebit de capacitatea limitată de creare a unor noi locuri de muncă. 

    Se constată creşterea ponderii populaţiei în vârstă de 60 ani şi peste, precum şi menţinerea la un nivel înalt a ratei de dependenţă demografică, cu deosebire în mediul rural. 

    În perioada 1999-2003 rata de ocupare a populaţiei în vârstă de muncă s-a redus cu 5,7 puncte procentuale, ajungând la 57,8%7). 

    ___________ 

   7) Sursa datelor: Institutul Naţional de Statistică, Ancheta forţei de muncă în gospodării (AMIGO); datele pentru 2002 şi 2003 au fost extinse pe baza rezultatelor Recensământului Populaţiei şi Locuinţelor din martie 2002. 

    Rata de ocupare a populaţiei în vârstă de muncă (15-64 ani) era în anul 2003 de 57,8% (64,1% pentru sexul masculin şi 51,5% pentru sexul feminin), comparabilă cu cea a Noilor State Membre de 55,8% (61,6% pentru sexul masculin şi 50,2% pentru sexul feminin), dar mai mică decât cea înregistrată pentru UE-25 de 62,9% (70,8% pentru sexul masculin şi 55,0% pentru sexul feminin). Rata de ocupare a populaţiei în vârstă de muncă, în 2003, de 57,8%, situează România la o distanţă de 12,2 puncte procentuale faţă de obiectivul stabilit la Lisabona pentru anul 2010 - rata generală de ocupare de 70%, iar rata ocupării femeilor de 51,5% la o distanţă de 8,5 puncte procentuale faţă de obiectivul Lisabona, stabilit la 60% pentru anul 20108). 

    ___________ 

   8) Sursa datelor: Institutul Naţional de Statistică, Ancheta forţei de muncă în gospodării (AMIGO); datele pentru 2002 şi 2003 au fost extinse pe baza rezultatelor Recensământului Populaţiei şi Locuinţelor din martie 2002. Sursa pentru UE-25, UE-15 şi NSM-10: EUROSTAT, New Cronos. 

    Structura ocupării pe sectoare, în special ponderea mare a populaţiei ocupate în agricultură, este o rezultantă a procesului întârziat de restructurare economică, cât şi modului în care a fost efectuată privatizarea terenurilor agricole, care au condus la migraţia populaţiei active către zona rurală. Structura actuală a populaţiei ocupate după nivelul de instruire este atât o reflectare a structurii actuale a economiei, cât şi a deficitului de persoane cu studii superioare. În aceste condiţii, chiar şi puţinele sectoare cu valoare adăugată ridicată care există în economia românească se confruntă cu anumite probleme în satisfacerea cererii de forţă de muncă calificată. 

    Din punct de vedere al nivelului de instruire ai populaţiei ocupate în profil teritorial, în regiunea Bucureşti, 26,0% dintre persoanele ocupate au nivel de instruire superior9) şi doar 11,4% au un nivel scăzut de instruire10). În celelalte regiuni diferenţele nu sunt importante, valori extreme înregistrându-se în regiunile Nord-Est (7,1% dintre persoanele ocupate au un nivel superior de instruire şi 40,6% au un nivel scăzut de instruire) şi Centru (22,7% au un nivel scăzut de instruire)11). 

    ___________ 

   9) Universitar de scurtă şi lungă durată, doctorat. 

   10) Gimnazial, primar fără şcoală absolvită. 

   11) Sursa datelor: Institutul Naţional de Statistică, Ancheta forţei de muncă în gospodării (AMIGO); datele pentru 2002 şi 2003 au fost extinse pe baza rezultatelor Recensământului Populaţiei şi Locuinţelor din martie 2002. 

    Principalii indicatori ai ocupării populaţiei 1999-2003 (media anuală) 

    

	┌─────────────────────────────────────┬──────────────────────────────────┬──────┬──────┬──────┐

│                                     │             România              │NSM-10│UE-25 │UE-15 │

│            Indicator/An             ├──────┬──────┬──────┬──────┬──────┼──────┼──────┼──────┤

│                                     │ 1999 │ 2000 │ 2001 │ 2002 │ 2003 │ 2003 │ 2003 │ 2003 │

├─────────────────────────────────────┼──────┼──────┼──────┼──────┼──────┼──────┼──────┼──────┤

│Populaţia activă totală              │11.566│11.585│11.447│10.079│9.915 │      │      │      │

│(mii persoane)                       │      │      │      │      │      │      │      │      │

├─────────────────────────────────────┼──────┼──────┼──────┼──────┼──────┼──────┼──────┼──────┤

│Rata de activitate 15-64 ani (%)     │  68,7│  68,6│  67,5│  63,6│ 62,4 │ 65,5 │ 69,3 │ 70,0 │

├─────────────────────────────────────┼──────┼──────┼──────┼──────┼──────┼──────┼──────┼──────┤

│Populaţia ocupată totală             │10.776│10.764│10.697│ 9.234│9.223 │      │      │      │

│(mii persoane)                       │      │      │      │      │      │      │      │      │

├─────────────────────────────────────┼──────┼──────┼──────┼──────┼──────┼──────┼──────┼──────┤

│Rata de ocupare (%) 15-64 ani        │  63,5│  63,2│  62,6│  58,0│ 57,8 │ 55,8 │ 62,9 │ 64,3 │

├─────────────────────────────────────┼──────┼──────┼──────┼──────┼──────┼──────┼──────┼──────┤

│Rata şomajului BIM (%)               │   6,8│   7,1│   6,6│   8,4│  7,0 │      │  9,0 │  8,0 │

├─────────────────────────────────────┼──────┼──────┼──────┼──────┼──────┼──────┼──────┼──────┤

│Rata şomajului BIM de lungă durată   │      │      │      │      │      │      │      │      │

│(%)                                  │   3,0│   3,6│   3,2│   4,5│  4,3 │      │  4,0 │  3,3 │

├─────────────────────────────────────┼──────┼──────┼──────┼──────┼──────┼──────┼──────┼──────┤

│Rata şomajului BIM în rândul         │  18,8│  18,6│  17,5│  21,7│ 18,5 │      │ 18,2 │ 15,6 │

│tinerilor (%)                        │      │      │      │      │      │      │      │      │

└─────────────────────────────────────┴──────┴──────┴──────┴──────┴──────┴──────┴──────┴──────┘




    Sursa pentru UE-25, UE-15 şi NSM-10: EUROSTAT, New Cronos. 

    Sursa pentru RO: Institutul Naţional de Statistică, Ancheta forţei de muncă în gospodării (AMIGO); datele pentru 2002 şi 2003 au fost extinse pe baza rezultatelor Recensământului Populaţiei şi Locuinţelor din martie 2002. 

    În ceea ce priveşte nivelul de instruire, reducerea numărului şomerilor cu studii medii sau profesionale este o reflexie a structurii economiei, axată pe ramurile cu valoare adăugată redusă sau medie, ce reprezintă în prezent "motorul principal" al creşterii economice. Reducerea şomajului la segmentele de forţă de muncă cu pregătire foarte redusă reflectă în mare parte retragerea acestora din activitate. 

    Structura populaţiei ocupate după nivelul de instruire 

    Sursa: Institutul Naţional de Statistică, Ancheta forţei de muncă în gospodării (AMIGO); datele pentru 2002 şi 2003 au fost extinse pe baza rezultatelor Recensământului Populaţiei şi Locuinţelor din martie 2002. 

    Direcţiile strategice ale politicii de ocupare până în 2010 

    România a adoptat Strategia Europeană pentru Ocupare, revizuită, instrumentul esenţial de coordonare a priorităţilor din domeniul politicilor de ocupare la nivelul Uniunii Europene, politica în domeniul ocupării forţei de muncă fiind în concordanţă cu obiectivele şi liniile directoare ale acestei strategii. 

    Măsurile şi acţiunile avute în vedere în cadrul Strategiei Naţionale de Ocupare a forţei de muncă sunt în concordanţă cu liniile directoare ale SEO şi anume: 

   - Măsuri active şi preventive pentru şomeri şi persoane inactive; 

   - Crearea de locuri de muncă şi spiritul antreprenorial; 

   - Managementul tranziţiei şi promovarea adaptabilităţii şi mobilităţii pe piaţa muncii; 

   - Promovarea dezvoltării capitalului uman şi a învăţării pe tot parcursul vieţii; 

   - Creşterea ofertei pe piaţa muncii şi promovarea îmbătrânirii active; 

   - Egalitate de gen; 

   - Promovarea integrării şi combaterea discriminării persoanelor dezavantajate pe piaţa muncii; 

   - Rentabilizarea muncii şi crearea de stimulente corespunzătoare; 

   - Transformarea muncii nedeclarate în ocupare corespunzătoare; 

   - Combaterea disparităţilor regionale privind ocuparea. 

    Obiectivele Strategiei naţionale de Ocupare se aliniază atingerii obiectivelor stabilite la Lisabona pentru statele membre UE în vederea implementării Strategiei Europene de Ocupare până în 2010: 

   - Rata generală a ocupării 70%; 

   - Rata de ocupare în rândul femeilor 60%; 

   - Rata de ocupare de 50% pentru persoanele cu vârste cuprinse între 55-64; 

   - Fiecărui şomer i se va oferi un nou început înainte de a atinge 6 luni de şomaj în cazul tinerilor şi 12 luni în cazul adulţilor, sub formă de formare profesională, reconversie, practică în muncă, loc de muncă sau alte măsuri de ocupare, inclusiv de sprijinire a orientării profesionale personale şi de consiliere în vederea integrării efective pe piaţa muncii; 

   - Nivelul mediu de participare la procesul de învăţare pe tot parcursul vieţii să fie de cel puţin 12,5% pentru populaţia adultă aptă de muncă (grupa de vârstă 25-64 ani). 

  

 ANEXA Nr. 3
la strategie 
    ÎNVĂŢĂMÂNTUL PROFESIONAL ŞI TEHNIC 

    Educaţia şi formarea profesională se desfăşoară în strânsă legătură cu politicile de ocupare a forţei de muncă şi constituie una dintre priorităţile politicilor şi programelor Uniunii Europene. 

    În perspectiva integrării ţării noastre în Uniunea Europeană, obiectivele strategice stabilite de Comisia Europeană pentru perioada 2001-2010 în dezvoltarea sistemelor educaţionale şi de formare profesională sunt priorităţi strategice şi pentru reforma sistemului educaţional şi de formare profesională din România. 

    În prezent, sistemul de educaţie din România se prezintă astfel: 

    

	┌──────┬─────┬─────┬───────────────────────────────────────────────────┬──────────┬───────────┐

│Vârsta│Clase│ISCED│                Nivelul educaţional                │Nivelul de│   Tipul   │

│      │     │     │                                                   │calificare│           │

├──────┼─────┼─────┼─────────────────────────────────┬─────────────────┼──────────┼───────────┤

│      │     │  6  │Învăţământul post-universitar    │  Învăţământul   │    5     │Învăţământ │

│      │     │     ├─────────────────────────────────┤ universitar şi  │          │   post-   │

│ > 19 │     │  5  │Învăţământul universitar         │post-universitar │    4     │obligatoriu│

│      │     ├─────┼─────────────────────────────────┼─────────────────┼──────────┤           │

│      │     │  4  │Şcoala postliceală12)            │  Învăţământul   │    3     │           │

│      │     │     │                                 │  post-secundar  │          │           │

├──────┼─────┼─────┼──────────────┬──────────────────┼─────────────────┼──────────┤           │

│  18  │XIII │     │              │Liceu - ciclul    │  Învăţământul   │          │           │

├──────┼─────┤     ├──────────────┤superior          │secundar superior│    3     │           │

│  17  │XII  │  3  │Liceu - ciclul│                  │                 │          │           │

├──────┼─────┤     │superior      ├──────────────────┤                 ├──────────┤           │

│  16  │XI   │     │              │Anul de completare│                 │   213)   │           │

├──────┼─────┼─────┼──────────────┼──────────────────┼─────────────────┼──────────┼───────────┤

│  15  │X    │     │Liceu - ciclul│Şcoala de arte    │  Învăţământul   │          │           │

├──────┼─────┤     │inferior      │şi meserii        │secundar inferior│   114)   │           │

│  14  │IX   │     │              │                  │                 │          │           │

├──────┼─────┤  2  ├──────────────┴──────────────────┤                 ├──────────┤           │

│  13  │VIII │     │                                 │                 │          │           │

├──────┼─────┤     │                                 │                 │          │           │

│  12  │VII  │     │                                 │                 │          │Învăţământ │

├──────┼─────┼─────┤                                 │                 │          │obligatoriu│

│  11  │VI   │     │                                 │                 │    -     │           │

├──────┼─────┤     │                                 │                 │          │           │

│  10  │V    │  1  │                                 │                 │          │           │

├──────┼─────┤     ├─────────────────────────────────┼─────────────────┤          │           │

│   9  │IV   │     │Şcoala primară                   │  Învăţământul   │          │           │

│      │     │     │                                 │     primar      │          │           │

└──────┴─────┴─────┴─────────────────────────────────┴─────────────────┴──────────┴───────────┘




   12) Calificarea profesională până la 3 ani, deschisă absolvenţilor de liceu (inclusiv absolvenţilor de liceu fără examenul de Bacalaureat). 

   13) Nivelul 2 de calificare este oferit absolvenţilor Şcolii de Arte şi Meserii după terminarea anului de completare (clasa XI). 

   14) Nivelul 1 de calificare este oferit absolvenţilor Şcolii de Arte şi Meserii (clasele IX-X). 

    Începând cu anul şcolar 2003-2004, odată cu intrarea în vigoare a modificărilor la Legea învăţământului nr. 84/1995, republicată, cu modificările şi completările ulterioare, adoptate prin Legea nr. 268/2003, durata învăţământului obligatoriu se prelungeşte de la 8 la 10 clase. Argumentele care au stat la baza acestei decizii au fost creşterea nivelului de pregătire a absolvenţilor, a nivelului de participare precum şi corelarea vârstei de finalizare a învăţământului obligatoriu cu vârsta minimă de intrare pe piaţa muncii. 

    Sistemul de formare profesională iniţială din România este structurat pe două filiere principale. Filiera tehnologică are o durată de 4 ani (clasele IX-XII) şi asigură pregătire generală (şi diplomă de bacalaureat) cu o componentă profesională considerabilă, în cadrul liceelor tehnologice care oferă nivelul 3 de calificare. La nivelul învăţământului liceal, elevii cuprinşi în filiera tehnologică sunt mai numeroşi decât cei din filiera teoretică. Filiera profesională se realizează prin Şcolile de Arte şi Meserii şi pregăteşte elevii pentru integrarea pe piaţa muncii, oferind în acelaşi timp posibilitatea continuării studiilor. Şcoala de Arte şi Meserii a rezultat în urma fuzionării a două tipuri de şcoli (şcolile de ucenici, care ofereau programe de 2 ani şi şcolile profesionale, care ofereau programe de 3 ani) şi a apărut o dată cu extinderea învăţământului obligatoriu. La finalizarea claselor IX-X, absolvenţii Şcolilor de Arte şi Meserii pot obţine o calificare de nivel 1; această calificare îi permite absolventului să desfăşoare o activitate profesională relativ simplă. Calificările de nivel 2 şi 3, mai căutate pe piaţa forţei de muncă, necesită încă 1-3 ani de studiu după absolvirea învăţământului obligatoriu15) Calificarea de nivel 2 este acordată după absolvirea clasei a XI-a, care reprezintă anul de trecere către nivelul 3 de calificare. Clasele a XII-a şi a XIII-a asigură nivelul 3 de calificare. 

    ___________ 

   15) Calificările profesionale româneşti au la bază structura europeană pe cinci niveluri definită prin Decizia Consiliului 85/368/EEC. Calificarea de nivel I permite deţinătorului să desfăşoare o activitate relativ simplă. Calificarea de nivel 2 permite deţinătorului să desfăşoare o activitate independentă care în anumite limite să nu implice tehnici relevante. Calificarea de nivel 3 permite deţinătorului să desfăşoare o activitate tehnică independentă şi/sau care să implice sarcini de execuţie sau de coordonare. Calificarea de nivel 4 presupune o arie mai largă de cunoştinţe şi abilităţi. În general nu necesită stăpânirea bazei ştiinţifice a diverselor domenii implicate. Aceste cunoştinţe şi abilităţi însă permit asumarea în general autonomă sau independentă a unor responsabilităţi de concepţie, de management şi/sau administrative. 

    Absolvirea liceului atât pe ruta tehnologică cât şi pe cea profesională oferă atât şansa angajării pe baza competenţelor certificate cât şi pe cea a continuării studiilor în învăţământul superior (cu condiţia trecerii examenului de bacalaureat) pentru obţinerea nivelurilor 4 şi 5 de calificare sau (necondiţionat de examenul de bacalaureat) în învăţământul postliceal pentru o calificare de nivel 3 mai specializată. 

    În ceea ce priveşte structurarea ofertei TVET astfel încât să susţină învăţarea continuă, până în prezent au fost obţinute următoarele rezultate: 

   - organizarea de programe de formare profesională pentru adulţi pe baza standardelor de pregătire utilizate în sistemul formării profesionale iniţiale; 

   - introducerea Portofoliului personal de educaţie permanentă, în care se vor nominaliza competenţele dobândite de absolvenţii sistemului formal de educaţie (vor fi eliberate începând cu sesiunea de absolvire a anului şcolar 2004-2005); 

   - dezvoltarea capacităţilor instituţionale ale furnizorilor de formare profesională iniţială prin asistenţa proiectului Phare TVET 0108.01, dar şi prin alte acţiuni ale MEdC, în vederea participării la formarea profesională continuă, în conformitate cu noul cadru normativ în vigoare. 

    În anul 2002 a fost reactualizată Strategia Dezvoltării Învăţământului Preuniversitar pentru perioada 2001-2010, care defineşte ca priorităţi strategice pentru politicile MEdC: 

   1. Realizarea echităţii în educaţie; 

   2. Asigurarea educaţiei de bază pentru toţi cetăţenii; formarea competenţelor cheie; 

   3. Fundamentarea actului educaţional pe baza nevoilor de dezvoltare personală şi profesională a elevilor, din perspectiva dezvoltării durabile şi a asigurării coeziunii economice şi sociale; 

   4. Deschiderea sistemului educaţional şi de formare profesională către societate, către mediul social, economic şi cultural; 

   5. Asigurarea complementarităţii educaţiei formale, nonformale şi informale; învăţarea permanentă ca dimensiune majoră a politicii educaţionale; 

   6. Creşterea calităţii proceselor de predare-învăţare, precum şi a serviciilor educaţionale. 

    Pentru implementare acestor priorităţi, strategia prevede un set de programe şi de proiecte. 

    Proiectul de Modernizare a Învăţământului Profesional şi Tehnic (ÎPT), urmăreşte: 

   - restructurarea subsistemului de ÎPT având în vedere noile finalităţi ale formării profesionale iniţiale în contextul dezvoltării regionale, a asigurării coeziunii economice şi sociale, din perspectiva noii paradigme a învăţării continue; 

   - adaptarea planificării educaţionale la nevoile de dezvoltare durabilă, integrată, economică şi socială, la nivel local, judeţean, regional şi naţional, precum şi la nevoile de dezvoltare personală şi profesională a elevilor; 

   - proiectarea şi elaborarea metodologiilor de examinare, evaluare şi certificare a competenţelor profesionale dobândite; 

   - întărirea mecanismelor de asigurare a calităţii procesului de pregătire profesională prin ÎPT, în vederea creşterii şanselor de integrare socio-profesională şi a dezvoltării capacităţilor de învăţare permanentă; 

   - dezvoltarea şi consolidarea culturii organizaţionale a unităţilor de învăţământ din perspectiva parteneriatului social şi a spiritului antreprenorial; 

   - asigurarea transparenţei formării profesionale iniţiale. 

    Dezvoltările din învăţământul profesional şi tehnic se vor realiza cu asistenţa multianuală a Uniunii Europene prin proiecte Phare atât pentru infrastructura şcolară cât şi pentru dezvoltarea instituţională, prin proiecte care susţin coeziunea economică şi socială. Centrul Naţional pentru Dezvoltarea Învăţământului Profesional şi Tehnic, ca agenţie specializată a Ministerului Educaţiei şi Cercetării, este Unitatea de Implementare pentru derularea proiectelor de dezvoltare instituţională. Activitatea se va realiza în colaborare cu structurile administrative specializate din cadrul Ministerului Educaţiei şi Cercetării, precum şi cu ceilalţi parteneri guvernamentali şi neguvernamentali care fac parte din structurile manageriale ale proiectelor. 

   ANEXA Nr. 4
la strategie 
    CADRUL DE SPRIJIN EUROPEAN 

    > Programul Phare 2000 - Coeziune Economică şi Socială, Componenta de Dezvoltare a Resurselor Umane a avut trei priorităţi: 

   • Calificarea şi recalificarea forţei de muncă pentru a răspunde mai bine nevoilor în continuă evoluţie de pe piaţa muncii. 

   • Creşterea măsurilor active de ocupare ca instrument sistemic pentru încurajarea ocupării forţei de muncă. 

   • Promovarea incluziunii sociale pentru grupurile defavorizate. 

    > Programul Phare 2002 - Coeziune Economică şi Socială, componenta Dezvoltarea Resurselor Umane are următoarele obiective specifice imediate: 

   • Dezvoltarea abilităţilor forţei de muncă, pentru a deveni mai adaptabilă la schimbările structurale, corespunzător nevoilor de abilităţi identificate pe piaţa forţei de muncă, cu accent deosebit pe dezvoltarea abilităţilor manageriale în afaceri şi dezvoltare antreprenorială, pentru a încuraja creşterea economică viitoare. 

   • Facilitarea accesului pe piaţa forţei de muncă a celor aflaţi în căutarea unui loc de muncă, prin intensificarea măsurilor active de ocupare şi dezvoltarea de noi abilităţi corespunzător nevoilor în evoluţie de pe piaţa forţei de muncă, promovarea oportunităţilor egale de angajare pentru grupurile vulnerabile, cum sunt tinerii şomeri, şomerii de lungă durată, tinerii care părăsesc instituţiile de ocrotire, populaţia rromă. 

    Componenta Dezvoltarea Resurselor Umane a programului are două priorităţi: 

    Prioritatea 1. Calificarea şi recalificarea forţei de muncă pentru a răspunde mai bine nevoilor în evoluţie de pe piaţa forţei de muncă. 

    Prioritatea 2. Intensificarea măsurilor active de ocupare ca instrument sistemic pentru stimularea ocupării forţei de muncă. 

    > Obiectivul Proiectului Phare 2002 "Sprijin acordat MMSSF pentru întărirea capacităţii administrative în vederea implementării activităţilor de tip FSE" este pregătirea Ministerului Muncii, Solidarităţii Sociale şi Familiei şi a Agenţiei Naţionale pentru Ocuparea Forţei de Muncă pentru exercitarea atribuţiilor ce le vor reveni în calitate de viitoare organisme de coordonare şi implementare a programelor ce vor fi finanţate de către Uniunea Europeană prin Fondul Social European. 

    Proiectul este orientat spre stabilirea unui sistem instituţional funcţional în vederea pregătirii şi implementării intervenţiilor de tip FSE pe piaţa muncii. Procesul de construcţie instituţională include stabilirea cadrului instituţional şi capacităţii administrative pentru implementarea efectivă a FSE. 

    > Programul Phare 2003 - Coeziune Economică şi Socială, componenta Dezvoltarea Resurselor are următoarele obiective specifice imediate: 

   • Sprijinirea Ministerului Muncii, Solidarităţii Sociale şi Familiei (MMSSF) pentru îmbunătăţirea capacităţii administrative pentru implementarea proiectelor de ocupare similare cu cele finanţate prin Fondul Social European; 

   • Facilitarea accesului la ocupare al persoanelor aflate în căutarea unui loc de muncă prin intensificarea măsurilor active de ocupare şi dezvoltarea de noi abilităţi corespunzător nevoilor în evoluţie de pe piaţa forţei de muncă, promovarea oportunităţilor egale de angajare pentru grupurile vulnerabile, cum sunt tinerii şomeri şi şomerii de lungă durată; 

   • Dezvoltarea abilităţilor forţei de muncă, pentru a deveni mai adaptabilă la schimbările structurale, corespunzător nevoilor de abilităţi identificate pe piaţa forţei de muncă. 

    Componenta Dezvoltarea Resurselor Umane a programului are două priorităţi: 

    Prioritatea 1. Intensificarea măsurilor active de ocupare ca instrument sistemic pentru stimularea ocupării forţei de muncă, în special pentru tineri şi şomerii pe termen lung. 

    Prioritatea 2. Calificarea şi recalificarea forţei de muncă pentru a răspunde mai bine nevoilor în evoluţie de pe piaţa forţei de muncă. 

    Bugetul estimat: 5,6 milioane Euro contribuţia Phare (70% pentru Prioritatea 1 şi 30% pentru Prioritatea 2). 

    > Documentul de Programare Phare pentru Coeziune Economică şi Socială 2004-2006, componenta Dezvoltarea Resurselor Umane cuprinde următoarele măsuri: 

   A. Stoparea şomajului structural; 

   B. Îmbunătăţirea adaptabilităţii pe termen lung pe piaţa muncii; 

   C. Combaterea activă a excluziunii sociale; 

   D. Îmbunătăţirea accesului la educaţie şi a sistemelor regionale de educaţie şi formare profesională şi tehnică. 

    Strategia naţională pentru dezvoltarea resurselor umane conţine următoarele obiective intersectoriale: 

   • Combaterea şomajului structural; 

   • Oferirea de oportunităţi de angajare pentru cei dezavantajaţi şi excluşi social; 

   • Dezvoltarea educaţiei şi formării profesionale în conformitate cu noua curiculă, pentru a răspunde nevoilor pieţei muncii şi necesităţii de învăţare pe parcursul întregii vieţi; 

   • Dezvoltarea formării continue, inclusiv pregătirea personalului. 

    > Programul "Leonardo da Vinci" (PLV) este un program comunitar de cooperare transnaţională în domeniul formării profesionale a forţei de muncă care susţine politicile statelor participante privind formarea pe parcursul întregii vieţi şi dezvoltarea aptitudinilor şi competenţelor favorabile integrării profesionale. 

    Programul Leonardo da Vinci II 2000-2006, promovează: 

   • Dezvoltarea aptitudinilor şi competenţei tinerilor aflaţi în procesul de formare profesională şi instruire la toate nivelurile; 

   • Îmbunătăţirea calităţii şi încurajarea accesului la instruire permanentă, în vederea dezvoltării capacităţii de adaptare la schimbările tehnologice şi organizaţionale; 

   • Promovarea şi întărirea contribuţiei pe care o are formarea profesională la inovaţie, în vederea creşterii competitivităţii şi a spiritului antreprenorial pentru crearea de noi locuri de muncă; cooperarea între instituţiile de instruire, inclusiv între universităţi şi companii comerciale, mai ales întreprinderile mici şi mijlocii (IMM). 

    Obiectivele programului se realizează prin următoarele tipuri de măsuri: 

   • Mobilităţi transnaţionale 

   • Proiecte pilot 

   • promovarea competenţelor lingvistice 

   • dezvoltarea reţelelor de cooperare transnaţională 

   • elaborarea sau actualizarea unor materiale de referinţă comunitare 

    > Programul SAPARD, instrument financiar oferit de Uniunea Europeană în procesul de preaderare în domeniul agriculturii şi dezvoltării rurale, prevede în cadrul Măsurii 4.1 "Îmbunătăţirea pregătirii profesionale", oferirea de asistenţă pentru pregătire profesională în vederea îmbunătăţirii cunoştinţelor şi competenţelor profesionale pentru un management eficient al activităţilor din agricultură. 

    Cursurile de pregătire profesională sunt destinate: 

   - producătorilor privaţi agricoli, silvici, piscicoli, acvacultori; procesatorilor produselor agroalimentare; proprietarilor privaţi de pădure sau exploataţii agricole şi silvice; crescătorilor de animale; fermierilor; meşteşugarilor; apicultorilor; micilor întreprinzători implicaţi în activităţi agricole, piscicole, forestiere, turism rural, mecanizare agricolă şi alte ocupaţii din spaţiul rural, precum şi conversia acestora către activităţi non-agricole. 

   ANEXA Nr. 5
la strategie 
    DIAGRAMA SISTEMULUI DE FORMARE PROFESIONALĂ, LEGĂTURILE FUNCŢIONALE ŞI
RESPONSABILITĂŢI INSTITUŢIONALE 

    Responsabilităţile MMSSF: 

   - elaborează strategiile şi politicile în domeniul ocupării şi formării profesionale 

   - coordonează sistemul de formare profesională continuă (exclusiv formarea profesională din sistemul de învăţământ) 

   - asigură corelarea formării profesionale iniţiale şi continue cu drepturile de angajare/practicare a unei activităţi profesionale pe piaţa muncii 

   - asigură coerenţa cadrului legislativ al formării profesionale continue pentru toate domeniile de activitate (bază de date specializată cu toată legislaţia formării, accesibilă pe internet) 

    Responsabilităţile ANOFM: 

   - implementează la nivel naţional/judeţean/local strategiile şi politicile în domeniul ocupării şi formării profesionale; 

   - finanţează serviciile de formarea profesională precum şi cele de informare, consiliere şi orientare profesională pentru persoanele aflate în căutarea unui loc de muncă sau pentru prevenirea şomajului. 

    Responsabilităţile ANC: 

   - dezvoltă şi implementează, cu contribuţia comitetelor sectoriale, cadrul metodologic (inclusiv instrumentele) pentru: 

   • stabilirea competenţelor, pe baza analizei ocupaţionale, la nivelul sectoarelor de activitate; 

   • elaborarea standardelor ocupaţionale şi standardelor de calificare; 

   • validarea calificărilor; 

    realizarea Registrului Naţional al Calificărilor; 

   • certificarea competenţelor şi calificărilor (aplicând principii comune pentru FPI şi FPC, pentru contextul formal, nonformal şi informal de pregătire profesională); 

   - asigură calitatea sistemului de FPC 

   - coordonează autorizarea furnizorilor de formare profesională 

    Responsabilităţile MEdC: 

   - elaborează politicile pentru FPI, asigurând corelarea cu nevoile pieţei muncii 

   - coordonează formarea profesională iniţială desfăşurată în sistemului naţional de învăţământ şi formarea profesională continuă a cadrelor didactice 

    Responsabilităţile partenerilor sociali 

   - participă la evaluarea necesarului de forţă de muncă calificată pe ramuri/sectoare de activitate; 

   - formulează propuneri şi puncte de vedere (rol consultativ) pentru elaborarea politicilor şi strategiilor pentru piaţa muncii; 

   - elaborează şi implementează Planuri de formare profesională la nivel sectorial sau de companie; 

   - oferă servicii de informare, orientare şi consiliere profesională la nivel de companie. 

    Responsabilităţile Comitetelor sectoriale: 

   - stabilesc competenţele, pe baza analizei ocupaţionale, la nivelul sectoarelor de activitate; 

   - elaborează standardele ocupaţionale şi standardele de calificare; 

   - validează calificărilor; 

   - certifică competenţele şi calificările (aplicând principii comune pentru FPI şi FPC, pentru contextul formal, nonformal şi informal de pregătire profesională); 

   - stabilesc principiile şi mecanismele comune de asigurare a calităţii pentru formarea profesională, pe baza cadrului de referinţă european şi a experienţei acumulate în FPI şi FPC; 

   - identifică nevoile de formare actuale şi viitoare, la nivel sectorial, pe baza studiilor, analizelor şi prognozelor elaborate de instituţii de specialitate; 

   - stabilesc criterii de performanţă şi condiţii speciale de desfăşurare a formării la nivel sectorial. 

    Responsabilităţile furnizorilor de formare profesională continuă 

   - elaborează şi implementează programe de formare profesională, de calitate, care să răspundă nevoilor pieţei muncii; 

   - cooperează cu agenţii economici, autorităţile publice la nivel naţional/local, alţi furnizori de formare profesională din ţară şi străinătate. 

